Pajenn:Le Gonidec - Bibl Santel pe Levr ar Skritur Sakr, eil levr.djvu/553 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/553\nlizer san̄t paol abostol d’ar romaned.\n18. Râk diskleriet eo ivé enn-han̄ buanégez Doué, a gouézô eûz ann Én̄v war zrougiez ha war zisgwir ann dûd, péré a zalc’h gwirionez Doué enn disgwir :\n19. Râg anavézet hô deûz ar péz a helleur da anaout eûz a Zoué, ô véza ma en deûz Doué hé ziskleriet d’ézhô.\n20. Râg ann traou eûz a Zoué né wéler két anézhô ; hé c’halloud peûr-baduz, hag hé Zouélez, a hell béza gwelet abaoé ma eo kroued ar béd, dré ann anaoudégez anézhan̄ a rô d’é-omp hé grouadurien : ével-sé ann dûd-zé n’int két didamall ;\n21. O véza ma hô deûz anavézet Doué, ha n’hô deûz kéd hé énoret ével Doué, ha n’hô deûz kéd hé drugarékéet : hôgen fazied hô deûz enn hô ménosiou, hag hô c’haloun diskian̄t a zô tévaléet.\n22. Râg ô lavaroud in̄t fûr, in̄t deûet foll ;\n23. Hag hô deûz dizouget ann énor a zô dléet da eunn Doué divréinuz, war skeûden eunn dén breinuz, pé laboused, pé loéned pevar-zroadek, pé aéred.\n24. Dré-zé eo en deûz Doué hô laosket é ioulou hô c’haloun, el louzdoni : enn hévélep doaré m’hô deûz hô-unan mézékéet hô c’horf hô-unan ;\n25. Hî peré hô deûz lékéad ar gaou é léac’h gwirionez Doué, hag hô deûz azeûlet ha servichet ar c’hrouadur ken̄toc’h égéd ar C’hrouer, péhini a zô benniget é péb amzer. Amen.\n26. Dré-zé eo en deûz Doué hô laosket é ioulou mézuz. Râk hô gragez hô deûz kemmet ar boaz hervez ann natur, enn eur boaz all a-énep ann natur.\n27. Hag ar goazed ivé, ô véza lézet ann ôber gan̄d ar c’hrég a zô hervez ann natur, a loskaz enn hô ioulou ann eil évid égilé, hag ar goâz a réaz louzdôni gan̄d ar goâz ; hag ével-sé é tigémerchon̄t enn-hô ho-unan ar gôbr a oa dléet d’hô fazi.\n28. Hag ô véza né két fellet d’ézhô anaout Doué, Doué en deûz hô laosket enn eunn ioul direiz ; enn hévélep doaré ma hô deûz gréat traou amzéré ;\n29. Ma in̄t bét leûn a bép drouk, a falloni, a c’hadélez, a bizoni, a zrougiez ; béd in̄t érézuz, lazerien, tabuterien, touellerien, gwallerien, krôzerien,\n30. Labennerien, kaserien Doué, kunuc’hennerien, balc’h, rok, klaskerien drouk, dizen̄t é-kén̄ver hô zûd,\n31. Hép furnez, hép reiz, hép karan̄tez, hép feiz, hép trugarez\n32. Ha goudé béza anavézet gwirionez Doué, n’hô deûz két poellet pénaoz ar ré a ra ann traou-zé a zellez ar marô : ha nann hépkén ar ré hô grâ, hôgen ivé piou-bennâg a c’hrata ar ré hô grâ.\n1. Dré-zé n’oud kéd didamall, ô dén, piou-bennâg oud, mar barnez. Râk ô varna eunn all, en em damallez da-unan ; pa eo gwîr pénaoz é réz ann hévélep traou a damallez.\n2. Râg gouzoud a réomp pénaoz Doué a varn hervez ar wirionez ar ré a ra ann traou-zé.\n3. Té éta, ô dén, péhini a damall ar ré a ra ann traou-zé, hag hô grâ da-unan, ha menna a réz-té é hellfez tec’houd diouc’h barn Doué ?\n4. Ha disprizoud a réz-té madou hé vadélez, hé sioulded, hag hé hîr-c’hortozidigez ? Ha na ouzoud-dé két pénaoz madélez Doué a zoug ac’hanod d’ar binijen ?\n5. Koulskoudé dré da galéder, hag ô véza ma pella da galoun dioud ar binijen, é tastumez évid-oud eunn tenzor a vuanégez évid deiz ar vuanégez, hag ann diskleriadur eûz ar varn gwirion a Zoué,\n6. Péhini a zistaol da bép-unan hervez hé ôbériou ;\n7. D’ar ré péré dré ar c’hen̄dalc’h er mad-ôberiou, a glask ar c’hloar, ann énor hag ann divreinadurez, é rôi ar vuez peûr-baduz ;\n8. D’ar ré a gâr ann dael, ha na c’hrata két ar wirionez, hôgen en em rô d’ann direiz, é rôi hé vuanegez hag hé vrôez.\n9. Ar c’hlac’har hag ann an̄ken a\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/553&oldid=155217 »\nKemmoù diwezhañ degaset d'ar bajenn-mañ d'an 1 Gen 2020, da 15:50.


Buhez ar Sent/1912/Trifina ha Tremeur - Wikimammenn\nBuhez ar Sent/1912/Trifina ha Tremeur\n◄ Iltud Trifina ha Tremeur Gouel ar Relegou Santel ►\nNebeut eus ar zent ganet en Arvorig a zo bet muioc’h brudet ha karet gant o c’henvroïz evit santez Trifina ha sant Tremeur.\nGwerok a rene war bro Gwened (500-550) : bezan ’n evoa eur verc’h hanvet Trifina kelennet gant sant Gweltas, houman oa eur skouer a furnez hag a zoujanz Doue. Ar c’homt koz hag a anaveze an tensor roët d’ezan gant an Otrou Doue, a gare e verc’h dreist e vugale-all, hag a glaske eviti eur stad uhel.\nKomor,  roue bro Keraëz, a welas eun de Trifina hag he c’hoantaas da bried, gonezet dre he gened, he furnez, marteze ive dre ar c’hoant da gaout komtach he zad, ha da vezan mestr da Vreiz. D’eun hevelep goulenn, Gwerok a deu spont d’ezan : « Penôs rei ma merc’h da fallan den ar vro ? » Rak Komor, den didrue, dife, a laze e briejou, war lavariou fôz ar zorserien : « Diwallet, Komor, emeze, gant eur mab d’ac’h e vefet lazet ! »\nEvit dalean, Gwerok a respontas da Gomor : « N’ho pezo ket ma merc’h Trifina da bried, ma ne deu an den santel Gweltas d’he goulenn en ho hano. » Galvet eo Gweltas d’ar palez gant aon na zavje brezel etre an daou brins, e lakas Gwerok d’asanti.\nNa badas ket pell ar garante a zeblante Komor kaout evit e bried yaouank. Trifina oa o vont da vezan mamm d’eur bugel, ha Komor na c’houlle ket an enor da vezan tad. Sellet a ra breman a-dreuz ouz e wreg. Ar brinsez a renk sonjal terc’hel da di he zad : « O ma Doue, eme Trifina, pebez stad truezus eo ma hini ! Mes ne dlean ket en em glemm, rak pep tra eus ho polonte zo grêt evit ma evurusted. »\n↑ Komor pe Konomor.\nAdtapet diwar « https://br.wikisource.org/w/index.php?title=Buhez_ar_Sent/1912/Trifina_ha_Tremeur&oldid=38450 »\nKemmoù diwezhañ degaset d'ar bajenn-mañ d'an 9 Gou 2012, da 12:03.


Kaozeal:Rom (disheñvelout) - Wikipedia\n"An holl hentoù a gas da Roma" emezo. Evit ma kendalc'hfe ar c'hrennlavar da vezañ gwir em boa graet un adkas evit na vefe ket kollet o hent gant an dud just a-walc'h, gant un adstumm anavezet mat e brezhoneg (cf Hemon, Vallée...). Padet en deus... 4 munutenn! Freuzet, pulluc'het eo bet ar rekord!--Trec'hlid mitonet (kaozeal) 4 Mae 2012 da 06:49 (UTC)\nUr pennad Rom zo en un 15 yezh bennak, un adkas a oa un tamm dister eta. Peogwir ne oa ket savet ar pennad Rom-se ganit, eo bet savet ganin. Ouzhpenn adkasoù a ranker kavout er wikipedia. Bianchi-Bihan (kaozeal) 4 Mae 2012 da 07:30 (UTC)\nGant an taol kaer-se ez eus bet freuzet al liamm a oa etre Rom ha Roma, hag un toullad mat a oa anezhe (te da-unan a rae gant "Rom" ha neket gant "Roma"). N'eo ket ar wech kentañ e rez an taol-se hag aner e vo din addisplegañ ar perag c'hoazh ur wech, nemet e choman digompren dirak ar youl-se da blantañ reuz er Wikipedia brezhonek.--Trec'hlid mitonet (kaozeal) 4 Mae 2012 da 11:37 (UTC)\nHervezout e vefe reuz seul wech ma vez kemmet tra pe dra er wikipedia. Un ali personel talvoudus evel-just, nemet kontrol eo da bennaennoù ar wikipedia. Al liammoù a rez n'int ket sakr ha santel, kemmañ a vez d'ober bemdez, ma liammoù-me evel re ar re all. Ha n'eus eur ebet evit se, anat d'an holl nemet dit-te. Trawalc'h a glemmicherezh, ne gredez ket? Ouzhpenn-se eo difennet mont da wallvrudañ labour ar re all. Estroc'h evidout a oar labourat amañ. Bianchi-Bihan (kaozeal) 4 Mae 2012 da 14:15 (UTC)\nAdsell d'ar reolennoù[kemmañ ar vammenn]\nhttp://br.wikipedia.org/wiki/Wikipedia:Reolenno%C3%B9: Ret eo kompren e c'hell ar pennadoù bezañ kemmet gant tud all ha n'eus den ebet a vije perc'henn war pennad ebet. N'eo ket merket er reolennoù, met anat e vo da veur a hini : un adkas n'eo ket ur pennad.\nhttp://br.wikipedia.org/wiki/Peder_fennaenn_ar_Wikipedia: Ret eo chom seven, hep tagadennoù ha kunujennoù personel ha klask tizhout dont a-benn da ziskoulmañ kudennoù dre en em glevet .\nBianchi-Bihan (kaozeal) 4 Mae 2012 da 14:37 (UTC)\nRom, emezoc'h[kemmañ ar vammenn]\nAr rom, evidon-me, a oa, da gentañ-penn, un evaj... ;-). Setu perak e kinnigfen a-walc'h e vije ur bajenn « Rom », diwar-benn an evaj, hag ur bajenn « Rom (disheñvelout) » evit kas al lennerien da bennadoù all. --Llydawr (kaozeal) 4 Mae 2012 da 16:13 (UTC)\nDin eo mat evel-just, keit ha ma ne vo ket difennet sevel pennadoù gant hini pe hini war zigarez un adkasig sakr bennak. Ar pennadoù zo graet evit bezañ gwellaet, ha n'eo ket evit bezañ perc'hennet gant den. Bianchi-Bihan (kaozeal) 4 Mae 2012 da 16:24 (UTC)\nMat eo din, met kalzik a liammoù a vefe da reizhañ, evel amañ, hag amañ, a-douez reoù all.--Trec'hlid mitonet (kaozeal) 6 Mae 2012 da 09:33 (UTC)\nAdtapet diwar « https://br.wikipedia.org/w/index.php?title=Kaozeal:Rom_(disheñvelout)&oldid=1219773 »\nKemmoù diwezhañ degaset d'ar bajenn-mañ d'an 6 Mae 2012, da 09:33.


Kaozeal:Mor Eritrea - Wikipedia\nMare Erythraeum pe Erythraeum Mare eo an anv latin, deuet eus ar gresianeg Erythra Thalassa (« mor ruz »). E yezhoù all e kaver stummoù evel "Mor Eritrea" pe "Mor Eritreat". Daoust ha "Mor Erythrean" eo ar brezhonekadur gwellañ ? --Llydawr (kaozeal) 14 Mae 2012 da 20:48 (UTC)\nMarteze a-walc'h emañ ar respont e-barzh ar goulenn. Ha ma seller ouzh ar bajenn, war-bouez ar ger "mor", ne weler ger brezhoneg ebet. War a seblantez ez eus bet unan bennak o sevel ar memes pennad e meur a yezh. Disverket eo bet ar bajenn damheñvel e kembraeg .--Trec'hlid mitonet (kaozeal) 15 Mae 2012 da 08:11 (UTC)\nAdtapet diwar « https://br.wikipedia.org/w/index.php?title=Kaozeal:Mor_Eritrea&oldid=1514355 »\nKemmoù diwezhañ degaset d'ar bajenn-mañ d'an 22 Mez 2013, da 16:18.


Jonathan Swift (30 a viz Du 1667 e Dulenn - 19 a viz Here 1745 e Dulenn) a oa ur skrivagner saoznek eus Iwerzhon.\nStudioù doueoniezh a reas e Dulenn a-raok mont da Vro-Saoz e 1688 hag eno e teuas da vezañ sekretour ar politikour ha skrivagner Sir William Temple. E Bro-Saoz e reas anaoudegezh gant Esther "Stella" Johnson, hag awenet e voe gant ar plac'h yaouank-se evit sevel barzhonegoù hag e zeizlevr A journal to Stella.\nE 1699 ez eas Jonathan Swift da vevañ en-dro da Iwerzhon. Met kenderc'hel a rae de vont ingal da Londrez, ma kemere perzh er vuhez politikel. E 1713 e voe anvet da zean en iliz Sant Padrig, iliz-veur Dulenn. Adalek ar mare-se e oa troet muioc'h gant ar vuhez politikel en Iwerzhon.\nSkridoù Swift zo savet en ur yezh resis ha leun a vousfent. E flemmskrid Gulliver’s travels, e peder lodenn, a seller outañ evel unan eus pennoberennoù al lennegezh evit ar re yaouank.\nOberennoù brudet[kemmañ | kemmañ ar vammenn]\nThe journal to Stella (1710-13, ademb. 1784)\nGulliver’s Travels (4 lodenn, 1726 ; ademb. 1735)\nAdtapet diwar « https://br.wikipedia.org/w/index.php?title=Jonathan_Swift&oldid=1844704 »\nKemmoù diwezhañ degaset d'ar bajenn-mañ d'an 2 Gwe 2019, da 11:23.


AR BLOUZENN HAG AN TREUST\n1 « Na varnit ket ha ne vezoh ket barnet. 2 Rag en doare ma varnoh e vezoh barnet, ha gand ar muzul ho-po muzuliet gantañ e vo muzuliet deoh ive.\n3 « Petra ez-peus da zelled ouz ar blouzenn a zo e lagad da vreur ? Hag an treust a zo en da lagad da unan ne welez ket ? 4 Ha penaoz lavared d’az preur : Va lez da denna ar blouzenn a zo en da lagad, pa ’z eus eun treust en da hini ?\n5 « Dén faoz ’zo ahanout ! Tenn da genta an treust a zo en da lagad, ha neuze e weli sklêr evid tenna ar blouzenn euz lagad da vreur.\n6 « Na roit ket d’ar chas ar pez a zo sakr, ha na daolit ket perlez d’ar moh gand aon na zeufent d’o bresa ha da zistrei ouzoh d’ho trailla.\n7 « Goulennit hag e vo roet deoh ; klaskit hag e kavoh ; skoit hag e vo digoret deoh :\n8 Rag an neb a houlenn a reseo, an neb a glask a gav, hag an neb a sko war an nor a vez digoret dezañ.\n9 « Piou ahanoh, ma houlenn e vab bara digantañ, a roio dezañ eur mên ? 10 Pe ma houlenn eur pesk, a roio dezañ eun naer ? 11 Neuze ’ta, pegwir, c’hwi.tud fallagr ahanoh, a oar rei traou mad d’ho pugale, pegement muioh e roio ho Tad euz an neñv traou mad d’ar re a houlenn digantañ.\n12 « Setu eta, grit d’ar re all kement ho-peus c’hoant a rafent evidoh, rag aze ema al Lezenn hag ar Brofeted ».\nDAOU HENT A ZO\n13 « Antreit dre an nor striz, rag frank ha ledan eo an hent a gas da goll ; niveruz eo an dud a gemer an hent-se. 14 Rag eñk eo an nor, ha striz an hent a gas d’ar vuez, ha rouez eo ar re a gav anezañ.\n15 « Diwallit ouz ar ’falz-profeted, a zeu davedoh gwisket evel deñved, med a zo bleizi kriz anezo en diabarz. 16 Diouz o frouez eh anavezoh anezo : daoust hag e vez kutuillet rezin war spern ha fiez war an askol ?\n17 Kement gwezenn vad a ro frouez mad, ha kement gwezenn ’fall a ro frouez fall. 18 Ne hell ket eur wezenn vad dougenn frouez fall, nag eur wezenn ’fall dougenn frouez mad. 19 Kement gwezenn ha na zoug ket frouez mad e vez trohet ha taolet en tan. 20 Diouz o ’frouez eta eh anavezoh anezo ».\nAR WIR ZISKIBIEN\n21 « N’eo ket o lavared din : « Aotrou ! Aotrou ! » eo ez eer e Rouantèlèz an neñv, med oh ober bolontez va Zad a zo en neñv.\n22 « Kalz a lavaro din en deiz-se : « Aotrou ! Aotrou ! daoust ha n’eo ket en da ano eo on-eus komzet ? ha n’eo ket en da ano eo on-eus argaset an droug-spered ? ha n’eo ket en da ano eo on-eus greet burzudou ? »\n23 « Neuze e respontin dezo : « N’am-eus biskoaz hoh anavezet. It pell diouzin, c’hwi hag a ra an droug.\n24 Evel-se eo heñvel an hini a zelaou va homzou hag a heuill anezo, ouz eun dén a skiant vad savet ti gantañ war ar garreg. 25 Ar glao a zo kouezet, an dour-beuz a zo dirollet, an aveliou o-deus c’hwezet gand kounnar war an ti. N’eo ket kouezet en e boull, diazezet ma oa war ar roh.\n26 « Med an dén a zelaou va homzou, ha na zent ket outo, a zo heñvel ouz eun dén diskiant e-neus savet e di war an trêz. 27 Ar glao a zo kouezet, ar pil-dour a zo deuet, an aveliou a zo savet hag o-deus c’hwezet war an ti. Koueza ’ra en e boull hag e koll an dén pep tra ».\n28 P’e-noa Jezuz echuet gand ar homzou-ze, e oe skoet an dud gand e gelennadurez. 29 Rag o helenn a ree evel dén hag e-neus beli ha n’eo ket evel ar skribed.


BREZHONEG DIGOR: Savitaad ar pezh so voien da savitaad\nFenos vo laket un añrejistramant bet gwraet ga Christian Le Braz ba-ti F. ba Lannedern. Trañskrivet an traou ganen-me, michañs a blijo dec'h\nFilmet oa an dra-he, laket ur benbern videoiou war Vimeo, ma peus c'hoant da selled deuh ar video-mañ 'n hi fezh, peus kim mond di : https://vimeo.com/155840986\nHag ar peisant ! Pugur n'eint ket gouest da hon(e) o boued, 'h o(be)r saout 'n devezh-herio ha matress(e) ar moc'h vo ar mo(d)-se 'vid, 'benn, 'benn ur c'hrogad amañ… Me(d) n'o ket gwelloc'h 'vi(d) ar vro hañ ! Matresse an touristed vo brawoc'h dê sirkulañ ba'r vro… Keit-ha teuy ket an nàer(e)d da lammad dê ga o divisker ! Pe keit-ha vo tud da ziharzh an heñchou ! Me(d) n'o ket pad pell ! Daw é gwel ar problem zo, da ma joñj din-m(e) : A zo plass 'vi(d) tou'n dud ha sè n'é ket… Laron ket lar n'eus ket tud ha' neus gwraet re, matress(e), zo emm da wellaad an traou ! Zo emm d'o(be)r stassionou ha d'o(be)r traou, me(d) an ekonomi renk mond en-dro, mod-all vevo den e-bed !\nPé vé gwel(et) piw zo 'veviñ amañ hi-mañ ! Me(d) n'eus kim(ed) goull ga'r c'hoñversanted dijar brem(añ) : Prij ar moc'h, ya, me(d) 'bowe hag é diskennet prij ar moc'h ba, ba ar vagajinou, vé ket kalz tra maes kin heñ ! Paotred-ar-moc'h zo kaos sterd(añ) o fweskennou, me hag ar re-all, vé prenet nintra kin… Ehe ! Mo(d)-se é ! Pé vé… Pugur an dud zebont ket arc'hant 'nê ! An dud bren traou ga o arc'h(ant), pé y(a)-hègn d'ar be, n'ya ket an arc'hant d'o heul ! Ma vé gwraet aferiou, zo un aferiou ha' varch ha' lak tud da labour(a)d ! Rà un tamm buhe ! D'ar vro ! Me(d) ma, an dud, lakegn ket an aferiou d'ond en-dro, lakegn ket ur vro da veviñ heñ ! Ha' 'vel vegn alïes ar sendikaiou, beko teb, teb ar mestr, me(d) pé lak ar mestr, an dra-he zo bet dans le Nord, ar (???) n'eus mestr (e-)bed kin, n'eus ket labour kin, an dra-he zo koñ ! Ar mestr renk be heñ ! Memes na gou(de) hones kalz arc'hant, pugur deb anê ray ket, ar re-he yey un tamm m(e)nnag, da ma joñj din-m(e)… Matress(e) me n'on ket fur a-walc'h kin kom !\nAn dra-he lak, toud an dra-he lak an traou da labour(a)d : Ar restorañiou, an otellou, boutik an elekrissite, boutik amañ… Toud an traou, tou'n traou ya da-heul ! Da lak an dud d'o(be)r plantassionou, da wellaad en-dro d'o batissou ! Da lak les pépinières da labour(a)d, d(a) lak an ouvrïerien d'antretein an heñchou ! Da lakad… Me(d) ar re-he é daw pêo 'nê ! Pugur 'benn ur c'hrogad amañ : Piw bêo ar c'hantonier ba Lannedern ?! Ha ba lec'h-all !!! Me wel Lannedern, me(d) ba lec'h-all é mo(d)-se 'e… Me(d) daw é diwoull kwa ! Nompass mond re bell, na ba sañs e-bed ! Ha essêiñ chom ba, ba ur sistem ha' bermet da tou'n dud da gaoud o blass, n'é ket aes ! N'é ket me 'n-hi(ni) ray, me a ray 'velt ar re-all : Retred 'benn, 'benn ur c'hrogad amañ ha vo gwraet ga'r pezh a vo…\nMe oar lar faot arc'hant un tamm mat 'benn da lak un' yowank da gomañs bremañ, n'é ket brilhant heñ ! Memes ga laezh é daw dèoñ be peus-solud hañ ! Pugur 'benn (ar)c'hoazh, n'é ket daw dèoñ be 'ho(r)tos la 'o brilhant ar sitüassïon hañ ! Ha' vo sterd d'o(be)r d(a) gent(añ) ! War piw vo sterd (ne)med war 'r re zo 'labour(a)d ! Brem(añ) é 'hond (a)darr(e) da gresk ar Fonction Publique, oa krog lar(e)d ba'n tele… Me(d) ar Fonction Publique é pet(r)a ? Ar re-he vé pêet ga'n empoiou hañ ! Hag an arc'hant ya da bêo ar re-he, n'ya-(hè)gn ket da bêo… Matrehe é koulz pêo 'nê 'vid pêo chomeurien, ahe n'ouzon ket, me(d) boñ…\n– Pet(r)a viche moien d'ober neuhe 'vid gwellaad stad an traou ?\n– Ar vro koulz hag ar labour dre-amañ neuhe\n– Da da soñj ?\nAh me, me… Ahe laron doc'h lar me zo 'velt ar re-all 'e hañ ! C'hwi oa kaos din kaos ar Chambre d'Agriculture : N'ouzon ket ken mad-se pet(r)a é ar gwellañ d'ober, me (???), pé y(a)-hègn da lak anê, pé y(a)-hègn d'essêiñ re alïes 'nê welont a-walc'h la n'é ket ken aes-te d'ober. Ar gou(a)rnamant a lar :\n« Nign a ray an dra-m(añ) hag an dra-h(e) »\nRaog an eleksionou oa lar(e)t oa gwraet ur bern, vïe gwraet ur bern traou : Gwraet so tammou traou… Me(d) n'o ket gwraet ar pezh oa lar(e)t hañ ! Nag a-dost… Me(d) me zo bet deus an tu-dihou 'vi(d) ar wech toud, brem(añ) (e)ma ar re zo klei, boñ ! Me(d) an dra-he a jeñch ket ! Ar vuhe ba'r Frañs n'é ket gouest da jeñch, memes ga… Un deiezh vo un' vo gwenn ba penn ar gou(a)rnamant hag an devezh-all é egile vo ru… Cheñchet vo serten traou, me(d) ar linennou bras vent ket cheñchet : An dud so 'tirij an dra-he, ar re-he jeñchont ket 'nê ! N'é ket gouest da ve, n'oc'h ket gouest da jeñch ur politik deuh ur vro deus an eil devezh d'egile ! Pet(r)a zo voien da jeñch amañ hi-mañ ? Amañ hi-mañ n'ouzon ket…\nMemes-tra ! Pezh so voien d'ober surtoud é la ba peb parres boañgn an dud da savitaad ar pezh so voien da savitaad ha da veviñ trankil barzh, ar re-vras hag ar re-vihen ! Kar ba Lannedern n'eus ket keme(nt)-se a re-vihen, ar mod a welon. Ar re neus c'hoant da labour(a)d amañ hi-m(añ) gav labour atô. Me meus ambochet un' yowank ahe, na ket bet gwraet nintra morse ! 'Hond da ve dow vla so ganin hag a 'n-im lakeet da labour(a)d ! Ha ray un ouvrïer ha' honeo e vuhe ! Me(d) ma n'eus den e-bed da roiñ tamm labour (e-)bed dèoñ…\n– Ped ouvrïer peus bremañ ?\nBremañ zo tri ganin hag ar verc'h zo 'ramplass ar wreg, me bês anèi, keit-ha gallin 'h o(be)r…\n– Hag pe-gen bras é ar stal neuhe ? Ped gwis ?\nTri-c'hant ! Lar(e)t vé un dèn 'vid kant gwes ha c'hoazh me meus ur voutik gozh ! Me(d) ba boutikou ne(ve) ya gwelloc'h 'è kwa ! Me(d) 'benn-neuhe, 'benn 'h o(be)r ur voutik ne(ve) zo bet gwraet labouriou ha bet renk(et) an traou, neus bet rôet labour da, d'ar re-all : D'an antreprisou ha d'ar vañsonerien ! Ha d'an elektrissianed ! Ha da… An dra-he zo toud : Un antrepris rà labour d'ur mil-bern tud !\n– Petra eo 'vidout-te ment mad ur voutik, a-peu-prè 'vid ober moc'h bremañ ? Lakomp 'vid ur c'houblad 'labour(a)d (a)ssames, heb mevel e-bed ? Ma 'z eus moien c'hoazh\n'Vid be, a-peu-prè, gad un elvaj ne(ve), un elvaj prop, ga dou(a)r : 'Tre 150 ha dow-c'hant gwes, 'vid nompass lar(e)d lar vo ba'r viser. Gallefent be 'vel ra tou'n dud, pugur me gav din lar ur peisant, (me)mes-tra, neus droad da veviñ 'vel ra un ouvrïer ! Pugur brem(añ) an ouvrïer gemer pemp si(zhu)n vakeñchou, gemer… Forz-pet(r)a c'hoarvez gantoñ (e)ma-hañw couvert ga'r Sécurité Sociale ! Pe e wreg d'ar maternité neus pe(va)r devezh, pe neus… Ar beïsanted neus droad da vev un tamm mo(d)-se kwa ! Me(d) gredon ket lar ga neubeutoc'h 'vi(d) an dra-h(e) é gouest an dud da veviñ, yao ! Ma vé o zud 'chikour 'nê ! 'H o(be)r ar labour ba o vlass ! Me(d) me lar : Ma n'eus kim(ed) ur c'houblad é daw dê 'h ober ga'n dra-he hag e vefont ambetet, pugur neugn ket tro-walc'h ! An dud vo daw dê 'h ober, goull ga'n antreprisou d'ond d'o(be)r ur serten labour dê, me(d) an dra-he zo voien da, ur c'houblad zo gouest d'ober an dra-he, da ma joñj din-m(e) ba'n dra-he renk, renk be peu-prè. Ha me n'estimon ket valable ur voutik, an devezh-herio, ma n'é ket gouest da bêo un dèn, pe 'vid ober laezh pe 'vid ober moc'h ! Pugur n'eus kimed ga'r voaien-se d'hag-heñw veh sur da nompass be esklav deuh ho poutik\n– Pêo un dèn, un ouvrïer kwa\nUn ouvrïer gouest da ramplass (ah)an(o)h d'an eil devezh d'egile, forz-petra c'hoarvez ganoc'h. Pugur passeet é an amzer ha be vé c'hoazh an devezh-herio tud ha' nefe dow-ugent deugré température 'h ober o labour, n'eus kim(ed) ar beïsanted d'hag-heñw vé gwel(et) 'h o(be)r traou mo(d)-se… Me meus bet gwraet toud ar sêson-maïs, pugur ma flastret ur bes-troad, ga ur votenn-doull, pugur oa koéñvet, ken koéñvet-all ma bes-troad ! Ha oa ar bla passeet oa ! Pugur oan ket gouest d'o(be)r mod-all ha oan war an trakteur bemde. Ur voutik zo sañset, me vïe bet gouest d'ober ! Pugur ma ur voutik a-peu-prè solud walc'h, med 'n-hi(ni) vé kim(ed) e-hun ba un afer, pé weler tud barzh pe-sort kondissionou renkont 'h o(be)r o labour, pugur vegn ket gouest… Ha pad an amzer neuhe vé an dud 'tond deus Parich vankeñchou 'h ober, 'h o(be)r goap deuh-houoh, lared lar veh krog pollü(añ) ar vro, kemer atô ar peisant 'vi(d) ur powr-kaezh ! Ha pé nefe montet ur voutik :\n« Ah ! Be peus ur voutik gàer ! »\n« Ah ya, med ma… »\nMa teufent da wel ba pe-brij é koustet, mont(añ) ar boutiked-se, ar voutik ma montet-me ha kalz a re-all 'veldin, ma vefe kontet an euriou a labour ! Hag ar boan-benn zo bet 'h ober an dra-he ! Nefe ket keme(nt)-se c'hoant an dud da 'n-im blantañ ba'r, ba'r galère hañ ! Me(d) mo(d)-se é !\nSete mo(d)-se me, pe 'vi(d) respont doc'h, me wel, me(d) ha nin… Me, pé oan yowank ma gwel(et) an traou mo(d)-se heñ ! Nin 'n-im lake dow blam mo(d)-se ma jome un' klañw zo ur mestr ba'r plass ! Go(ude)-se, 'vid an avenir welon mo(d)-se : Ur voutik a vefe gouest da bêo ur mevel, ur mevel mad heñ ! Pass ur, pass ur c'hlasker-grilhed ! Un dèn ha' zo gouest da ramplass ar mestr : Ahe (e)ma ar voutik zo gouest da souten da ma joñj din-me, ar re-all rafont ket, pugur ma yay ket ar baotred kuit, ar merc'hed yay… Ar merc'hed n'akseptefont ket kin be 'vel gwech-all : Esklav, vegn ket gouest da 'n-im okup deuh o bugale, neugn ket tamm amzer (e-)bed, atô pa'n de, pa'n de 'n-im okup deus, oblij(et) d'ond da hor(o) ar saout, oblij(et) d'ond da roiñ boued d'ar moc'h ! Ar vugal(e) vé sklapet ba ur c'horn, pugur feus ket den e-bed da gass 'nê da di, da di tud-all. Buhe ar mo(d)-se n'o ket bevet kin war ar maes ! Me(d) un' bennaket renko pêo…\nHag ar re, kalz deuh ar re zo 'lar(e)d la zo voien d'ober ga neubeutoc'h (e)ma o mamm pe o zad pe un bennag kichenn, gouest da gemer ar vugal(e), gouest d'ond da gass 'nê d'ar skoul, gouest d'ond da gerc'hed 'nê, pugur daw é kaoud choñj lar (e)mêr war ar maes ! (E)ma ket ar skoul ba toull-an-nor ! An nourriss (e)ma-i ket ba toull-an-nor ! Amañ vé daw mond pell d'ober an traou ! Ha toud an dra-he a gemer amzer… Nin neus gwraet, Jean Cochennec ha me, nin oa den e-bed 'chikour (a)ha(no)mp ! Me(d) an dra-he bassees euriou hag hor merc'hed domp keit-ha oa ar vugale bihen, nagn ket labour(e)t kalz war… Ha war-dro ar moc'h, pugur nisent ket amzer d'ober ! 'Tre kass anê d'ar skoul ha kerc'hed 'nê, 'n-im okup da surveiañ 'nê d'o(be)r o deuvoariou ha da, da werc'h(añ) an dilhad ha da zalc'h an ti ! Eh beñ didoñ !\nBlam d'an dra-he, me welon ket, pé gaoseer deuh ur c'houblad, ma n'eus den e-bed kichenn : Mond da lar(e)d lar zo voien d'ober, pugur be zo lod ha' lar c'hoazh la ga neubeutoc'h 'vid kant zo voien d'ober… Me(d) an dra-he zo ba o venn, med pass ba ma hin(i)-me ! Me zo 'bow(e) re bell-zo ba'r vicher 'vid goûd, memes kàer po 'h ober ho labour ar gwellañ toud, pugur ba'n elvajou bras a vé gwraet ar labour mad brem(añ). Gwech-all vïe lar(e)t :\n« Daw é kaoud tud d'ober »\nMed an traou neus evolüet ! Bremañ zo oustilhou, bremañ zo ordinateurien, bremañ zo moien da labourad mad memes ba un elvaj bras, pé laki tud ha' oar labour(a)d ba kement post 'vel zo toud ! Koulz 'vel ra ar re-vihen hag an elvajou bras vo gouest d'ober resultaiou koulz 'vel ree ar re-vihen, memes na gou(de) n'o kimed c'hwi hag ho kwreg d'n-im okup deuhoute. Egzist a regn, an dra-he egzist heñ !\nBet skrivet ga Gurvan Lozac'h d'an 12:39


Abadenn Àr benn ma glin e skrivan deoc'h : Abadenn Nnn 193 : Lizher ag an 23.02.1917\nAbadenn Àr benn ma glin e skrivan deoc'h - Pennad skignet d'ar 04.07.2016\nAbadenn Nnn 193\nLizher ag an 23.02.1917\nGwelet hoc'h eus Lafabrier ? ... Ker eo an houarnerezh bremañ èlkent ! ... Diwallit a welet hepken parfeksion an dud er bed-mañ... Mab-den a esae kuzhet e dechoù... Kement den a zo a zoug, hed e vuhez, pouez techoù e dud kozh... Kement den a zo àr an douar en deus, a-hend-arall, e eneñv hag e volontez d'er sikour... Nend eus 'met brezel er bed-mañ... Meur a wezh ema ar Mad a sour, meur a wezh ema ar Fall... An dra-se nend eo ket a-walc'h neoazh evit koll kalon ha krediñ ne c'heller ket bout eürus meur a wezh... Marse c'hwi a gavahe tortev (tourteaux) da breniñ e'it ar saout... N'em eus ket-me james komprenet ivez ar pezh a rae ma zud é kaout loened hep boued da reiñ dezhe... Bepred em eus c'hoantaet un dachennn hec'h-unan... Hennezh a vo c'hoazh un huñvre moarvat em buhez ! ... Neoazh, goude ar brezel, mar kavimp un tachad èl-se, ne ouian ket ma ne achapahemp ket !...\nAr prizioù é krepel hag an argant é kreskaat ivez etre daouarn an dud. Mabden sammet get hiritaj e dud kozh (o sioù, o fezhioù mat ha fall). Frankiz mabden e-keñver ar vuhez a zo strizh a-walc'h : tonket eo da draoù zo. Ar fallantez a zo e-kreiz ar bed; an diaoul hag ar fall a gomand er bed. Met Doue a zo madelezhus evit ar re en douj... Soñjoù pell ag hor re-ni : diwall a dreuzkompren hag a dreuzvarniñ. An dachenn huñvreet. Mona ar Chouantez atav.


Diforc'hioù etre adstummoù "Lombarded" - Wikipedia\nDiforc'hioù etre adstummoù "Lombarded"\nStumm eus an 16 Ebr 2006 da 21:54\n6 okted ouzhpennet , 14 vloaz zo\nreizhañ ar stumm bizantat\nStumm eus an 28 Meu 2006 da 21:27 (kemmañ)\nStumm eus an 16 Ebr 2006 da 21:54 (kemmañ) (dizober)\nD (reizhañ ar stumm bizantat)\nUnan eus ar pobloù [[Germaned|german]] e oa al '''Lombarded''' pe ''Langobarded''. Er [[Iañ kantved|c’hentañ kantved]] e oant o vevañ e [[traoñienn]] ar [[stêr]] [[Elbe]], e [[hanternoz]] [[Alamagn]] hiziv. Er [[IVe kantved]] e voe pobloù all o tont eus ar [[Reter|reter]] ha mont a reas al Lombarded war-zu ar [[kreizteiz|c’hreisteiz]]. Goude ur pennad en em ziazezjont e ''[[Pannonia]]'' hag e ''Noricum'' ([[Aostria]] hag [[Hungaria]] hiziv). Reiñ a reas an [[Impalaeriezh roman ar Reter|impalaer roman]] [[Justinianus Iañ]] an aotre dezho da chom eno e [], evel ''foederati'' (pobl kevreet gant ar Romaned).\nE [], dindan ren o roue [[Alboin]], e voe treuzet an [[Alpoù]] ganto hag aloubiñ a rejont hanternoz [[Italia]]. Eno e voe savet ur [[rouantelezh]] ganto, gant [[Pavia]] da gêr-benn.\nGoude se ez ejont pelloc’h war-zu kreiz ha su Italia, hep tagañ evelkent [[Stadoù ar Pab]] nag arvor ar c’hreisteiz a oa e dalc’h an [[Impalaeriezh roman ar Reter|Impalaeriezh Bizantionvizantat]].\nGoude marv ar roue Alboin (war-dro []) e voe rannet o rouantelezh e [] [[Dugelezh|dugelezh]]. Ne oa ket unvan bro al Lombarded ken ha gwanoc’h en em gavent evit talañ ouzh tagadennoù Bizantion diouzh un tu pe re ar [[Franked]] diouzh an tu all.\nPa zeujont da Italia e oa [[Pagan|pagan]]ed eus darn eus al Lombarded tra ma heulie lod all [[kristeniezh|kredenn gristen]] [[Arius]]. Abalamour da se ne oa ket mat an darempred etrezo hag ar [[pab|bibien]]. Tammig-ha-tammig hepken e voe degemeret ganto ar boazioù roman hag ar relijion gatolik.\nAdtapet diwar « https://br.wikipedia.org/wiki/Dibar:MobileDiff/47974 »


Buhez ar Zent. pages 395, 396, 397. Encyclopédie Marikavel.\npages 395, 396, 297\nPages 395, 396, 397\nr bempvet kantved, tud an hanter-noz, ar Zôzon hag an Angled, a zailhas war Vreiz-Veur. Dre an dir hag an tan e argasjont diouti an darn vrasan eus arVretoned hag e rejont anezi o bro. Bale a rent en tenvalijen ar gaou hag en skeud ar maro. Doue a deuas da gaout true oute hag a lakas da zevel 'us d'eze sklerijen gaer an Aviel.\nSant Gregor eo en devoa da gentan c'hoantaet prezek ar fe d'ar Zôzon. Eun devez ma tremene dre blasen-varc'had Rom, e kavas warnezi sklavourien yaouank ken wesk ma c'houlennas eus a belec'h e oant ha peseurt relijion o devoa.\nAr marc'hadour a respontas e oant Sôzon, eus enezen Breiz, hag e oant paganed.\n« Pebez koll. eme C'hregor, e vefe tad an deuvalijen perc'hen bugale keo koant, ha ne welfed, a-dreuz daoulagad ken seder, nemet eun ene sôtret gant ar pec'hed. »\nMes ar Romaned ne oant tamm ebet en poan d'e welet o vont digante hag a reas d'ar pab e c'hervel da zont endro; redek a rejod war e lerc'h; tizet a oe ha digaset da Rom.\nPa bignas war Gador sant Per (590), n'ankouaas ket e Zôzon.\nKemenn a reas da zaou-ugent beleg eus manati Sant-Andre, gant sant Augustin en o fenn, mont da Vro-Zôz. Treuzi a rejont Bro-C'hall; c'hoantât a rejont dizrei war o c'hiz, ken estlammus oa ar c'heleier a glevent diwar-trenn ar Zôzon. Gregor Meur a gasas d'e vibien a oa o vont da Vro-Zôz eul lizer evit o c'halonekât.\nRoue ar vro, ar pagan Ethelbert, hag ar rouanez kristen Bertha a reas' d'eze eun digemer laouen. En em lakat a rejont da brezek a bep tu ar c'helou mat. Eun tammik iliz vihan chomet en he zav a-zilerc'h ar Vretoned a oe o iliz kentan. Prezek, oferennan ha badezi a rent enni.\nNe oa ket bla c'hoaz ma oant eno, pa c'houlennas Ethelbert ar vadeziant; eleiz a gemeras skouer warnan, ha da oueliou ar Pantekost 597, dek mil Sôz a oe badezet en stêr an Tamis.\nDre anaoudegez vat, ar roue kristen a roas d'ar venec'h e balez hag eun dachen tro-war-dro a oa enni eun templ pagan; eus ar palez e oe grêt eur manati hag eun eskopti.\nSant Augustin, sakret eskob en Arl, a oe kentan abad ha kentan eskob Kantorbery. Eus an templ e oe grêt eun iliz, ha, stag-a-stag outi, eur manati-all en enor d'an Ebestel Per ha Pol.\nAr pab Gregor a roas da eskob Kantorbery ar gwir da zougen ar pallium, pa vije oc'h oferennan, hag hen greas arc'heskob war Breiz-Veur a-bez. Koulskoude, eskibien Bro-Geumru (1) ha Bro-Gerne a chômas hep plegan d'ezan, dre ma c'houlenne oute prezek ar fe d'ar Zôzon : tenn e kavent digeri doriou ar baradoz da dud hag o devoa laeret digante bro goz o zadou. An arc'heskob a gavas muioc'h a zentidigez abeurz e Zôzon badezet.\nKelennet mat oa bet gant sant Gregor, gwir eo, war an doare d'o c'hemer :\n« Arabad eo, en devoa lavaret ar pab-ze d'ezan, diskar templou an idolou; diskaret hepken an idolou a zo enne, binniget aneze, savet enne ôteriou, laket enne relegou; en doare-ze, an dud a deuio buhannoc'h da adori ar gwir Doue el lec'hiou m'int boaz da vont dija.\n» Hag evel m'o deus ar c'hiz da lazan eleiz a ejenned, pa ginnigont sakrifisou d'an drouk-sperejou, pa vezo gouel an dedi, pe gouel ar verzerien, e c'halllont sevel lochennou tro-war-dro d'an templou troet en ilizou, hag ober leinou enne etreze; mes elec'h lazan an anevaled en enor d'an diaoul, e lazfont aneze evit o dibri, hag e trugarekafont Doue a ro d'eze o gwalc'h; en eur lezel gante, en doare-ze, urz da gemer eun nebeut plijaduriou korf, e teuer gwellan a benn d'o zrei war ar plijaduriou ene.\n» N'haller ket krennan pep tra pa ve d'ober gant eneou goue; n'eo ket a lammou bras e saver war gern eur mene, mes a gammajou bihan. »\nSant Augustin a varvas d'ar 26 a viz mae 604.\n(1) Cambrie ou Pays de Galles.\nIliz Rom eo kalonen ar bed kristen. Sant Augustin hag e venec'h a stagas outi iliz Bro-Zôz (604).\nE vugale, Edouard hag Elisabeth, eus schismatiked m'oa deut ar Zôzon da vezan en arnzer o zad, a reas protestanted aneze.\nAr gatoliked a oe diframmet digante o danve hag o gwiriou; o beleien, o menec'h hag o leanezed a oe merzeriet pe harluet. Ar gaou, gant e vantel euzus, a c'holoas a nebeudou Breiz-Veur a-bez.\nAdalek ar bla 1778, an nebeudik katoliked a oa c'hoaz enni, kuzet hini aman, hini a-hont, a welas erfin o tont d'eze, a hiniennou, ar gwiriou nac'het outo 250 vla a oa.\nDa zispac'h 1793, eiz mil beleg eus hon bro, an ôtrou de La Marche, (1) eskob Kastel-Pol, unan eus ar re vrudetan aneze, a gavas digemer en Bro-Zôz hag a lakas, dre o reuziou hag o vertuziou, kalon ar brotestanted da denerât ouz ar gatoliked.\nEr bla 1850, Pi IX a c'hallas sevel a-neve eskoptiou Breiz-Veur, êt d'an traou tri-c'hant vla oa. Er bla 1901, kannad Leon XIII a gase e c'hourc'hemennou da Edouard VII, ha prest goude, roue Bro-Zôz, evit ar wech kentan abaoue pevar-c'hant vla, a lake e dreid war dreujou ar Vatikan.\n10.000 konversion a zigoue breman, bep bla, en Breiz-Veur; n'eus ket eur familh ken ha ne vije ket enni eur c'hatolik bennak; arôk kant vla aman, pobl Breiz-Veur, dizroët war hent ar wirione, ar furnez hag ar peuc'h, en devo kavet Fe koz e dadou.\nAr pab en Rom en deus mall d'o gwelet adarre\n. . . o vevan sioulik\nRed eo gervel, emezan, an denved dianhet ;\nEur pastor a dle bezan hag eur rummad denved. »\n(1) Tec'hel on devoa renket eus e eskopti, arôk an dïspac'herien, d'an de kentan a viz meurz 1791. Mervel a reas en Londrez, d'ar 25 a viz du 1806. E relegou a oe digaset da Gastel-Pol er blavez 1868.\nEskob Landreger a renkas tec'hel eveltan. t


Pajenn:Morvan - Buez ar Zent, 1894.djvu/798 - Wikimammenn\nPajenn:Morvan - Buez ar Zent, 1894.djvu/798\nsant iann ar groaz euz a urs karmes\nEnn eur ordren kas sant Klemant euz a Rom, ann impalaer Trajan a glaske miret na deuje niver ar gristenien da greski dre he brezegennou. Hogen, ar c’hountrol eo a c’hoarvezaz ; rak, ma vije bet chomet e Rom, ar pab santel n’en devije ket marteze gounezet kement a baianed d’ar feiz hag a reaz er C’hersonez. Setu aze penaoz Doue a c’hoar, pa gar, tenna ar mad euz ann drouk, ha lakaat fallagriez ann dud da zervichout d’he c’hloar ha da zilvidigez ann eneou. N’euz fors petra errufe ganehoc’h eta, en em abandounit ato gant fizians etre he zaouarn, ha kountit bepred var he Brovidans.\nar pevare var ’nn ugent a viz du\nIann ar Groaz a ioa ganet e Spagn a dud a zoujans Doue. Ne oa c’hoaz nemed pemp bloaz pa gouezaz enn eur puns ; mes tennet e oue ac’hano gant ar Verc’hez Vari he-unan heb n’en devije drouk ebed : testeni sklear hag anat euz ar garantez e devoa dija ar Verc’bez evithan. Azalek he vugaleach oa troet var ar binijenn, ha kerkent hag ann oad a nao bloaz e leze he vele evit mont da gousket var ar c’heuneud.\nEpad m’edo er skol gant ann Tadou Jezuisted, e oue kemeret da vevel enn eunn hospital evit servicha ar re glanv. Hogen, evel eunn eal oa var dro ar re-ma, hag ar guel anezhan hebken a ioa aoualc’h evit lakaat ar mevellien all da veza aketusoc’h d’ho dever. Goulskoude kendelc’her a rea ato da vont d’ar skol.\nPa oue ugent vloaz echu, he zevosion evit ar Verc’hez a reaz d’ezhan goulenn beza resevet enn eur gouent euz a Urs Karmes. Resevet e oue gant joa, hag heb dale e teuaz da veza eur skouer a bep seurt vertuziou evit ar venac’h all. D’ann ampoent-se, ar reolenn a vuez a heuliet enn Urs Karmes ne oa mui ker striz hag ann hini a ioa bet heuliet da genta. Mes, goude beza great he veuiou ha beza bet beleget, Iann ar Groaz a obtenaz kounje di-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/798&oldid=138042 »


Kaozeal:Édouard Manet - Wikipedia\nEtre daou soñj emaon : Eugène Manet a zimezas al livourez B. Morisot, pe E.M. a zimezas gant al livourez B. M. ? Hag e vefe unan bennak evit adlenn ar pennad skrid mañ, mar plij ? troet m'eus tamm pe damm diwar ar wiki gallek, hag ez eus fazioù trein moarvat. --Morgane44 (kaozeal) 5 Ebr 2013 da 15:07 (UTC)\nLak ur gemenadenn war bajenn Bianchi-Bihan, hennez a ouio respont dit. - Lekemok (kaozeal) 5 Ebr 2013 da 16:35 (UTC)\nEn ur furchal war ar wiki-mañ, n'em eus ket kavet ur ger all a vefe gwello'ch eget "Impresionisted" ? --Morgane44 (kaozeal) 28 Meu 2013 da 16:11 (UTC)\nMartial Ménard a ginnig "Impresionourien" en e c'heriadur, ma fell deoc'h un ali-all. Din-me an daou zo mat met ret 'bije gortoz un den barrekoc'h evit gouzout. - Lekemok (kaozeal) 28 Meu 2013 da 16:20 (UTC)\nDibabet'vo "Impresionourien" ganin, bravoc'h eo d'am sonj. Ho trugarekaat.--Morgane44 (kaozeal) 1 Ebr 2013 da 18:59 (UTC)\nAdtapet diwar « https://br.wikipedia.org/w/index.php?title=Kaozeal:Édouard_Manet&oldid=1497042 »\nKemmoù diwezhañ degaset d'ar bajenn-mañ d'an 5 Ebr 2013, da 16:36.


Kaozeadenn Implijer:Dakbzh - Wikipedia\nKadbzh, fachet Google ouzhin. Dakbzh (kaozeal) 7 Mae 2020 da 11:10 (UTC)\nSkrivit titl ho pennad amañ\nArundhati Roy, ganet d’ar 24 a viz du 1961 e Shillong e India a zo skrivagnerez ha stourmerez . Aet eo priz Booker 1997 ganti evit he levr Doue an Traouigoù (The God of Small Things), ur romant damm-awenet gant he vuhez ha dreist-holl he bugaleaj er c’h/Kerala, ur stad eus India, e mervent ar vro, en arvor. Stourm a ra evit difenn gwirioù mab-den, an ekologiezh hag an arallvedelouriezh.\n2 Ar brezoneg er skol\n3 Dilennadeg 2022\n4 Goulenn ali\nUniversal Code of ConductAozañ\nBest regards --Holder (kaozeal) 13 Eos 2020 da 04:05 (UTC)\nTrugarez evit ar c'heloù diwar-benn kumun Plañvour met ne'm eus ket kavet an titour war al lec'hienn lakaet ganeoc'h. E pelec'h eo ret klask ? --Fulup (kaozeal) 9 Eos 2021 da 09:24 (UTC)\nAiou! Ma liamm n'eo ket resis awalc'h! Dav 'vo din klask en-dro. Dakbzh (kaozeal) 9 Eos 2021 da 13:45 (UTC)\nUl lec'h bennak el lec'hienn: , diaes d'e adkavout. Dakbzh (kaozeal) 9 Eos 2021 da 13:49 (UTC)\nPedet out da reiñ da soñj – ha da lakaat da anv, petra 'virje ? — war ar bajenn Wikipedia:Dilennadeg 2022.\nAr choler (kaozeal) 15 C'hwe 2022 da 11:25 (UTC)\nDigor eo ar votadeg evit kaout merourien nevez. Gallout a rez votiñ amañ.\nLekemok (kaozeal) 1 Ebr 2022 da 10:31 (UTC)\nBennozh dit evit da votoù. Diwall avat, ezhomm 'peus da sinañ gant ar peder zildenn da gadarnaat ar votoù. --\nLekemok (kaozeal) 1 Ebr 2022 da 11:22 (UTC)\nTrugarez da zont da reiñ da ali amañ diwar-benn implij ar saozneg pe ar galleg dre ziouer evit an troidigezhioù a vank en etrefas ar wiki brezhoneg.--Kadwalan (kaozeal) 3 Mae 2022 da 15:04 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:Dakbzh&oldid=1990422 »\nDernière modification le 3 Mae 2022, à 15:04\nKemmoù diwezhañ degaset d'ar bajenn-mañ d'an 3 Mae 2022, da 15:04.


Guirionéeu ag er Religion/Chapistr 48 - Wikimammenn\nGuirionéeu ag er Religion/Chapistr 48\n◄ En occasioneu a lubricité hag er remédeu énep dehi. Ag en ivraignereah. Ag er sourci de bêllat doh er bed. ►\nCHAPISTR EIH HA DEU-UIGUÊND.\nag en ivraignereah.\nI. Er Spered-Santel e gass er paressus de gavouèt er vèlionen eit disquein guet-hi labourat. Red-é cass en ivraign devad er moh eit disquein guet-hai hum réglein. En Ilis, a pe gonz doh er béherion aral, e laca dirac ou deulegad scùir Jesus-Chrouist hag hani er Sænt ; mæs red-é changein en devisieu a pe gonzér doh ur gourmand ; red-é lacat dirac é zeulegad scùir el lonnèd.\nUn ivraign ne vérit quet bihuein é misq tud ræsonabl. Ret e vehé, emé sant Basil, er forbannein a gompagnoneah en dud, hag er staguein é misq el lonnèd. En dud é carg ag er guér a Sparte, kér réglettan ag er bed, e lacas ar er blacen publiq ur sclav lan a ivage eit gobér d’er youanquis en devout dongér doh er vince-zé. Er bobl, é huélèt en dén-cé én ivage péhani en doé groeit dehou col er ræson, bammet ha souéhet, e gommanças crial : A beban, a beban é ma bet dégasset ur monstr èl hennéh, péhani en dès seblant un dén, hag e zou hemb santimant ha quen haval doh ul lon brutal ?\nMèn é hès-té ? e laras un dé un eutru de unan ag é veiterion péhani e oé meàu. — E han d’en ilis, e rescondas-ean, de bedein Doué. — Ah ! miserabl, emé en eutru-zé, penaus é hellehès-té conz doh Doué, té péhani ne hellès chet memb conz doh ha jau ? Vennein guet ur vince èl hennéh tremein eid un dén a spered, e zou bout hemb ræson. Sellet péh quen divéh-é un ivraign ! ne vérit quet bout laqueit é rang el lonnèd, hàg ean e ven devis guet en dud ha gobér en dén a isprid.\nII. N’en dès vince erbet a béhani ne hellér corrigein un dén guet er secour a hræce Doué ; mæs diæz bras-é corrigein un ivraign. Un ivraign e zou un dén hemb fé, hemb religion, hemb caranté, hemb respet aveit Doué, aveid é gonzeu sacret hag aveid é vugulion. Ean e zispris gourheméneu en Ilis, lézenneu er roué, hag er réglemanteu péré e zihuen doh-t-hou a hantein en tavarneu.\nUn ivraign e zou un dén hemb honestis. Naren, e lar sant Jerôm, jamæs ne gredein penaus un ivraign e zou un dén pur. Hui er gùélou libr én é gonzeu, én é sonnenneu, hardéh doh er merhèd, dijauge én é gesteu, én é selleu, hemb respet eid er régleu ag er modesti hag ag en honestis.\nUn ivraign n’en dé quet capabl de réglein é affærieu nag eit goarn tra erbet a vad d’é fameil. Ean e lausquou é vugalé én dianès, hemb bouit, hemb instruction. Hemb caranté doh é voès, ean en dou mui a joé doh ul lon brutal, doh péhani é ma haval. Ne chonge, ne labour nameit aveid ivèt ; ean e sacrefi d’é hourmandis er péh e zeli d’er beurerion, d’é nessan ha d’é fameil. Hag arlerh cand avis reit dehou eid er horrigein, ean hum zal, beta larèt ne hra droug erbet, penaus ne hra gueu doh dén. O dalledigueah !\nIII. Eid hum gonvertissein, ret e vehé ma quemérehé bihannoh a ivage, ma pêllehé doh en tavarneu, doh compagnoneah er bochardèd, ma tostehé d’er sacremanteu, ma héliehé aviseu ur bugul mad. Ean e hel gobér ol en dra-zé, ean e hel memb er gobér hemb calz a boén ; mæs n’er groei quet, rac n’en dès chet er volanté d’er gobér, quer bras èl m’en dé é houst eid en ivage.\nMenacet un ivraign ag ur marhue maleurus, a jugemanteu en Eutru Doué, ag en tan ag en ihuern, a gol er baraouis ; n’en dé tam affliget a gaus de stad trist é inean, a béhani en dès bihannoh a sourci eid ag é gui. Ean e vihue èl pe n’en devehé quet a inean ; é gorv e zou é væstr hag é Zoué. Ah ! inean peur, hà te vehé disinourettoh a pe vehès é logein é corv ul lon vil ?\nCreinein e hrér é huélèt er maleurieu a béré é venace en Eutru Doué en ivraignèd ér scritur : « Maleur d’oh hui péré e zou puissant de ivèt ha crihue doh en ivage ! En ivraignèd ne laqueint quet ou zreid é ranteleah en nean. Maleur d’oh-hui péré n’en dès quin chonge meit a houli er pinteu hag er gùirenneu ! Maleur d’oh hui péré e sàu a vitin eid ivèt, hag e zalh mad a hèd en dé, bet que n’en d’oh tuêmmet guet en ivage. Ouilet, lausquet tauleu cri ar er maleurieu a béré é oh menacet, hui ol tud a chervad péré e gav hou consolation én ivage ! »\nMæs ol er menaceu-zé a berh un Doué, ne hrant quet tra erbet ar un ivraign, é mant èl pe gouéhehent ar ur roh.\nEn Apostol en dès bet ræson de larèt penaus en ivraignèd e zou anemisèd Jesus-Chrouist ; penaus ou fin e vou fal ha maleurus. Ou dalledigueah e zou quer bras, er stad ag ou housciance quen trist, m’en dé én ur ouilein-é é conz sant Paul a nehai.\nQuei, ivraign lous, er gùin-cé e ivès e zou èl un air e lonquès, péhani e ra er marhue d’ha ç’inean. Ne gredès chet quement-cé, mæs te zisquou én tan ag en ihuern penaus é hès un Doué aral istroh eid hani ha gorv.\nSant Loeis, péhani en dès douguet guet quement a inour er gourôn â France, e hras réglemanleu mad a zivout en tavarneu, én ur zihuen doh en davarnision, idan boén ag er punitioneu rustan, a rein én ou zy ivage d’en dud ag er memb kér pé bourh guet-hai. En officerion carguet a rantein er justice e zelié punissein, revé m’el laré el lézenneu, en davarnision péré en de-vehé reit d’ivèt énep de volanté er roué.\n1° M’em bou perpet sourci ag hum réglein mad ém fredeu. — 2° N’ivein meit guet perderi, én ur chongeal e vehé gùel d’ein nepas ivèt casi jamæs ivage pur, ha gùel liès diovér un dra-benac ag er péh e vehé muihan d’em goust. — Men Doué, groeit ma vortefiein me horv ha m’en dalhein é stad vad, acelfin ne vou quet caus t’ein d’hum gol eid en éternité.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_48&oldid=90949 »\nKemmoù diwezhañ degaset d'ar bajenn-mañ d'an 29 Eos 2016, da 17:11.


hag a - Wikeriadur\nSavet gant hag hag a\ndirak un islavarenn-stag hag a deu war-lerc'h un anv amstrizh\nEn jardin ar palez e oa ur wezenn-ber hag a roe per aour eus ar c'haerañ. — (Fañch an Uhel, Kontadennoù ar Bobl/1, Al Liamm, 1984, p. 15.)\nUr wech e oa ur roue er gêr a Iz hag a oa marvet e wreg. — (Fañch an Uhel, Kontadennoù ar Bobl/1, Al Liamm, 1984, p. 93.)\nUr wezh e oa, en Ploubezr, ur paotrig manet hep tad na mamm, hag a veve diwar an aluzen ... — (Fañch an Uhel, Kontadennoù ar Bobl/1, Al Liamm, 1984, p. 155.)\n... gwelet a reas evned hag a glaske o nez da gousket er brouskoajou, [...]. — (Erwan ar Moal, Pipi Gonto, Kemper, 1925, p. 127.)\nUr wech e oa un intañv hag a oa dimezet da un intañvez . — (Fañch an Uhel, Kontadennoù ar Bobl/1, Al Liamm, 1984, p. 169.)\nDozviñ a reas eno un û hag a oa melen evel an oar . — (Fañch an Uhel, Kontadennoù ar Bobl/3, Al Liamm, 1988, p. 137.)\n- [...]. Setu ama eun den yaouank eus a Vreiz-Izel hag a chomo ganen hiviziken, mar fell d'eoc'h ? — (G. MILIN, Gwechall-goz e oa..., Kemper, 1924, p. 7.)\n— « Tud zo aze ? »\n— « Ya, va den mat, » eme ur vouezhig tanav ha displed evel mouezh ur bugel, hag a zeue dre zindan an douar. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 78.)\nGwechall e oa eun den santel, eur manac’h hag a rae, eus an eil penn d’an deiz d’egile, vad d’ar beorien ha d’ar re glañv. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 11.)\n[...], e kav eur paour-kaez dall koz hag a c'houlenn an aluzen digantañ. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 136.)\nEno e oa tïer hag a oa diskaret. — (Jules Gros, Le trésor du breton parlé Deuxième Partie, 1970, p. 115.)\nHonnez, 'vat, neuze, a zo eur preñv hag a zo tost he hrohen ouz he hein ! — (Jules Gros, Le trésor du breton parlé Deuxième Partie, 1970, p. 430.)\nMe am-eus klevet se gand un (unan, un den) hag a oar. — (Jules Gros, Le trésor du breton parlé Troisième Partie, 1974, p. 244.)\n...d'ur pardoner hag a oa deuet eus keid-all da bediñ ar Werc'hez hag a vije bet eürus-bras da vezañ test eus unan nemetken eus he burzhudoù kaer. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 49.)\nKoulskoude e kaver a-wechoù a hepken, e-lec'h hag a:\nGoude setu, sell aze ...\nSetu aze, 'vat, hag a oar poultrenni traou aze. — (Jules Gros, Le trésor du breton parlé Deuxième Partie, 1970, p. 188.) (= Setu aze un den hag a oar ...)\nSell aze (un den) hag a zo sod ! — (Jules Gros, Le trésor du breton parlé Troisième Partie, 1974, p. 244.) (= Sell aze un den hag a zo sot !)\nAdtapet diwar « https://br.wiktionary.org/w/index.php?title=hag_a&oldid=301438 »\nKemmoù diwezhañ degaset d'ar bajenn-mañ d'an 17 Eos 2020, da 07:45.


farsadenn - Wikeriadur\nSavet diwar fars-, pennrann ar verb farsal, hag al lostger kevrennek -adenn (diwar -ad hag -enn)\nfarsadenn /farˈsɑːdɛn/ benel (liester : farsadennoù)\nTaol graet pe komz lavaret evit kaout fent\nPa dremenas ur vatezh o tastum un disheolier e tistagas ar paotr ur farsadenn. — (Ronan Huon, AR GWENNILI-MOR, Al Liamm niv. 77, Du-Kerzu 1959, p. 411.)\n[...]; an degaserien pakadoù-apotikerezh, a veze kustum Kristina da lavarout ur farsadenn jentil bennak dezho ; [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 99.)\nHag eñ da c'hoarzhin, ken fentus e kave e farsadenn. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 40.)\n(Rouez) Pezh-c'hoari fentus\ngalleg : farce (fr) , plaisanterie (fr)\ngalleg : farce (fr)\nAdtapet diwar « https://br.wiktionary.org/w/index.php?title=farsadenn&oldid=254942 »


Pajenn:Marrec - Doctrin ar guir Gristen.djvu/125 - Wikimammenn\nPajenn:Marrec - Doctrin ar guir Gristen.djvu/125\nar c’horf en deus sicouret ober an aluzennou hac an oll œuvrou-mâd a zo bet græt ; ar c’horf en deus anduret an aon hac ar sec’het ; ar c’horf en deus suportet an dienez a bep tra, al labour, ar pinigennou calet, just eo eta en deffe pers ê gloar hac en eürusded an ene : er memes tra, corfou ar re fall o deus bet pers en o flijaduresou difennet: ar c’horf eo a zo bet contantet oc’h eva hac o tibri dreist voder, hac oc’h ober actionou-all difennet, just eo eta ive en deffe lod er poaniou hac en tourmanchou a andur hac a anduro an ene en ifern epad an eternite.\nIII. Mæs e pe fæçon e ressuscito ar c’horfou ? Sant Augustin  a respont penos corfou an oll dud, couls corfou ar re fall evel corfou ar re vad, a ressuscito difaut : evel-se, emezan, ar re a vezo bet re-lard pe re-dreud, a ressuscito en ur stad propr ha convenabl ; ar pez o devezo ar gozni hac ar c’hlênvejou distrujet er c’horf a vezo raparet dre’r galloud a Zoue ; livirit ar memes tra eus ar re o devezo bet un difformite bennac o tont, pe goude beza deut var an douar : ar memprou manquet pe estropiet a vezo raparet, evit ma chouisso an dud just, ha ma souffro ar bec’herien en oll memprou eus o c’horf, hervez ar mâd pe an drouc o devezo græt. Ar verzerien, a lavar c’hoas sant Augustin , a zougo var o chorf, evel Jesus-Christ, ar mercou eus o gouliou; mæs ar mercou-ma a vezo mercou enorabl hac a vezo caër ha squedus. An oll gorfou a ressuscito difaut, mæs un diffaranç absolu a vezo etre gorfou an dud just ha corfou ar bec’herien : ar c’horfou milliguet-ma a vezo pounner, vil, ha tênval evel ar fanq ; er c’hontrol, corfou an dud just a vezo da guenta\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/125&oldid=99910 »\nKemmoù diwezhañ degaset d'ar bajenn-mañ d'an 24 Meu 2017, da 12:44.


Emgann Kergidu/Pennad 10 - Wikimammenn\nEmgann Kergidu/Pennad 10\n◄ Konk-Leon Lokournan ha Porspoder Plougerne ►\nLokournan ha Porspoder\nDont a rankan breman var va c’hiz, rak, evel am euz lavaret d’ehoc’h, eat oun eun daou vloaz bennag araok, evit diskouez d’ehoc’h enn eun taol, peger kriz tud a ioa deuet enn hor bro da heul ar republik.\nMar hoc’h euz sonj, em euz lavaret d’ehoc’h, er penn kenta euz va c’hount, oa deuet e penn ar republikaned lakaat ar veleien da zilezer hon Tad Santel ar Pab hag an eskibien evit senti outho epken. Ha var gement-se, goude beza kountet d’ehoc’h penaoz oa marvet gant he c’hlac’har an Aoutrou Conan de Saint-Luc, eskop Kemper, ha penaoz oa tec’het an Aoutrou de la Marche, eskop Kastel, evit mont da Vro-Zaos, ounn eat enn eul lamm euz a Gastel da ober, da gostez Treger, eun dro hag a zo padet pell. Dont a rankan var va c’hiz, evit lavaret d’ehoc’h petra zo c’hoarvezet enn hor bro, pa deuaz ar republikaned da lavaret d’hor beleien e rankent dilezel hon Tad Santel ar Pab hag hor guir eskob evit senti ouc’h lezennou ar c’houarnamant epken.\nAr pennou braz, digaset euz a Baris evit rena Breiz-Izel, a ioa o chomm e Brest. Dre an tu-ze ive e oue skoet an taoliou kenta. Kaset e oue, var ar meaz, bandennou soudardet da lakaat ar veleien da doui senti ouc’h lezennou ar republik, pe d’ho digas gantho d’ar prizoun. Evelse kastel Brest ne zaleaz ket da veza karget a veleien, rak dibaod oa ar re a blege da urzou ken dizoue. Ne c’hellan ket ho henvel oll d’ehoc’h. Mar oc’h euz c’hoant da c’houzout ho hanoiou, lennit al leor en deuz skrivet, var an amzeriou-ze, e Breiz, an Aoutrou Levot, euz a Vrest. El leor-ze e kafot meur a dra ha ne gountan ket d’ehoc’h aman. An Aoutrou Levot, enn he leor, hervez va c’hreden-me, a zo demdost a du gand ar republikaned ; zoken enn deuz evel eun tamm c’hoant da vennaat lod euz an traou kriz ho deuz great er vro, hag evelato, ne ket evit nac’h o deuz great goall draou. Mad, e leor an Aoutrou Levot, etouez kement-all a hanoiou, e kavor, divar dro Brest, hano persoun Guipavas, persoun Plabennec, kure Guilers, kure Ploumoger, kure Lanrivoare, etc..., ha meur a velek-all n’em euz ket breman sonj euz ho hano.\nMar gelle er zoudardet kregi e meur a velek, ne deuent ket evelato a-benn euz ho zaol e kement leac’h ma’z eant. Pa en em gafchont e Lokournan, an Aoutrou Poullaouec, persoun ar barrez, a ioa gand he ofern. Mont a rejont var eeun d’an iliz. An Aoutrou persoun a ioa e kreiz he ofern. Marteze en doa klevet trouz tud o tont enn iliz, mez ne reaz van ebed. He spered hag he galoun a ioa gant Doue hag he elez ; ne ieaz na buannoc’h na goustatoc’h ; ha pa oa achu he ofern, pa zistroaz da rei he vennoz d’an dud, he roaz kerkouls d’ar zoudardet evel d’ar re-all, ep sevel zoken he zaoulagad da zellet outho. Kerkent ha ma oue achu ganthan, e tiskennaz diouc’h an aoter hag ez eaz var eeun d’ar segreteri, evit lammet he zillad oferenna. Ker buan, ar zoudardet, mall braz gantho, a ia var he lerc’h hag o deuz c’hoant da lammet varnhan raktal. Eur c’hloc’her a benn hag a galoun a ioa e Lokournan. Pa velaz edot o vont da gregi enn Aoutrou persoun, e reaz van da veza ker republikan hag ar zoudardet, hag e lavaraz d’ezho :\n— Paotred, paotred, ne ket aman eo d’eomp chomm, ar belek-man ne ket evit tec’het, re a dud omp enep d’han e Lokournan. Guell eo d’eomp mont da genta d’he di da danva he vin ha da velet ha mad eo al lein a zo aozet d’ezhan.\n— Guir a leverez, eme kabiten ar zoudardet ; deomp d’he di da zibri peb a damm ha da eva peb a vanne evit krenvaat ac’hanomp. Hag ouc’hpenn, heman, ar belek-man, a ziredo var hor lerc’h, rak aoun en devezo na d-afe he arc’hant ganeomp.\n— Mad a livirit, eme ar c’hloc’her. Na c’houi a zo eun den a skiant, kabiten !\n— Her lavaret a c’hellez, va den ; me am euz dija guelet meur a hini.\nHag ar c’habiten a frize hag a gordigelle he varo en eur zevel var he zeuliou.\nKerkent ez eaz an oll euz ar segreteri, ar c’hloc’her hag ar c’habiten er penn kenta, hag an Aoutrou Poullaouec a jommaz he-unan. Ne jommaz ket pell evelato. Ker buan ha m’oa eat ar zoudardet d’ar presbital, ec’h en em ruzaz er meaz euz an iliz, ha, kuzed gand eur guchenn tud vad, e c’hellaz, abarz nemeur, mont kuit euz a gear. Eur veach eat kuit euz a Lokournan, ec’h en em lakeaz da vale lijerra ma c’helle. Ne oufen ket lavaret d’ehoc’h dre be hent oa eat ; ar pez a zo guir, eo pell araok m’oa noz, oa en em gavet e Larret, neuze parrezik vian, dianket var ar meaz, hag herrio chapel a barrez Porspoder. Eno e chommaz e kuz e ti an Aoutrou persoun, he gamarad koz.\nEpad m’edo an Aoutrou Poullaouec o vont varzu Larret, ar zoudardet a zebre, a eve hag a lakea ar presbital var an tu enep. O velet ne gavent ket a arc’hant, ha ne deue persoun ebed var ho zro, e teuaz eun tamm nec’h d’ezho ; dont a rejont d’an iliz ; n’oa den ebarz, nag Aoutrou persoun, na den-all ebed. Ma n’hoc’h euz biskoaz guelet droug e den, n’o piche nemed beza bet neuze e iliz Lokournan, hag o piche guelet. Ne c’hellan ket lavaret d’ehoc’h ar sakreou nag ar mallochou a oue neuze laosket el leac’h ma ne glevet aziagent nemed kuzuliou mad, meuleudiou Doue ha kanaouennou santel. Klasket e oue an Aoutrou persoun e pep leac’h, betek enn tour zoken ; goude-ze e oue furchet kement ti a ioa e kear, mez atao enn aner, rak, gouzout a rit, d’ar mare-ze, an Aoutrou Poullaouec a ioa pell dija var hent Larret.\nAr c’hloc’her a c’hoarze enn he galoun hag a lavare outhan he-unan :\n— M’en deuz guelet meur a hini, kabiten ar zoudardet, n’en doa ket guelet c’hoaz kloc’her Lokournan.\nE fesoun oa c’hoant braz da lakaat ar graban var an Aoutrou Poullaouec, rak, evel n’her c’havet ket e Lokournan, e oue kemennet da eur vanden-all a zoudardet dont euz a Vrest da zikour furcha kement kougn a ioa er vro, adalek Konk beteg Guitalmeze. E parrez Ploumoguer e chommaz hanter-kant soudard epad eur miz. Kement ti ha kement kraou a ioa er barrez a oue furchet meur a veach, rak an Aoutrou Poullaouec a ioa euz ar barrez-se. Evel a ouzoc’h, furcha a rejont enn aner ; ne d’eaz den da Larret, rak Larret, evel m’em euz lavaret d’ehoc’h, a ioa eur barrezik vian : daou di epken oc’h ober bourg.\nEno oa kuzet an Aoutrou Poullaouec. Evelato n’edo ket en he eaz : diasur e kave he lojeiz ha c’hoant tremen da Vro-Zaoz en doa. Evel ma’z oa anavezet ha brudet mad dre ar vro, e kavaz, e parrez Porspoder, daou zen a galoun evit esa her c’has da Vro-Zaoz, en eur lakaat ho buez hag ho danvez e riskl evithan, rak ma vichent paket, n’o doa nemed ar maro da c’hortoz ; ho madou a viche eat gand ar republik, pe, evel a lavaret neuze, gand an nasion, hag ho gragez hag ho bugale o diviche ranket mont da glask ho boued dre an hentchou. An daou zen-ze oa ar c’habiten Jaouen, euz Graeok, hag ar c’habiten Kivoron, euz ar Vourc’h. Ar c’habiten Jaouen, nevez distro euz a Vourdel, a ioa he lestr e porz Brest, o c’hedal karg da vont enn tu-bennag ; mez ar garg-se ne deue ket buan, rak, neuze kerkouls ha breman, pa vez trouz ha dispac’h er vro, pep hini a zalc’h tost d’he arc’hant. Enn dro-man avad ec’h en em gave an traou evit ar guella. Ar c’habiten Jaouen a ioa er gear, er C’hraeok, azezet e kichenn an tan o kaozeal gant Mari-Jann Kerebel, he c’hrek, pa en em gavaz enn ti ar c’habiten Kivoron. Araok lavaret ger e selle a gleiz hag a zeou evit gouzout ha n’oa den ebed a re enn ti. Mari-Jann Kerebel a zivinaz petra a glaske, hag a lavaraz d’ezhan :\n— Bez dinec’h, kabiten Kivoron, n’euz den aman nemed va fried ha me.\n— Doue r’ho pinnigo ! eme Givoron.\nE goeled Leon, en eur vont enn ti, araok lavaret ger ouc’h den ebed, e leveror atao ar c’homzou brao-man : Doue r’ho pinnigo ! Breman Kivoron ne grede ket ho lavaret gant aoun na viche bet eur republikan bennag enn ti.\n— Petra a zo a nevez ganez, Kivoron, eme ar c’habiten Jaouen ? An ear ec’h euz da veza nec’het braz.\n— Nec’het ounn, ha nec’het n’ounn ket. — N’ounn ket nec’het var ar pez am euz c’hoant da ober hag a rign eo zoken ; mez nec’het ounn o klask gouzout penaoz dont a benn euz va zaol.\n— Kivoron, anaout a rez ar c’habiten Jaouen. Mar gell da zikour, lavar eur ger ; kement en deuz a roio did ; lavar euz a betra ec’h euz izomm.\n— Selaou, Jaouen, va c’hamarad koz, eme Givoron, o sellet c’hoaz enn dro d’ezhan, kement a aoun en doa da veza klevet ; selaou ac’hanounn. Anaout a rez an Aoutrou Poullaouec, persoun Lokournan ?\n— Va Doue, ia-da, hen anaout mad ; ha bremaik zoken edo Mari-Jann ha me o komz anezhan. Aoun hon euz na ve kouezet etre daouarn ar republikaned, kement a glask a rear d’ezhan dre bevar c’horn ar vro.\n— Nann, ne ket kouezet etre he daouarn ; kuzet mad eo, n’eman ket pell ac’halenn.\n— N’eman ket pell ac’halenn ! Kement-all a zoudardet a zo bet ouc’h her c’hlask dre aman ! Eur mirakl a berz Doue eo kement-man, a dra zur ?\n— Me gredfe avoualac’h.\n— Lavar dign e peleac’h eman, rak kredi a ran e vank d’ezhan meur a dra enn he guz ; hag epad m’en devezo ar c’habiten Jaouen eunn tamm bara, ar veleien vad o devezo ive.\n— Ia, lavaret a rign did. Mez ne ket eun tamm bara eo a c’houlennan diganez.\n— Petra eo ’ta ? Lavar.\n— Kabiten Jaouen, hon daou omp ganet e Porspoder ; er memez iliz omp bet badezet...\n— Krena a ra da vouez, Kivoron ! Ha ne anavezez ket ar c’habiten Jaouen ? Aoun ec’h euz ?\n— Da anaout a ran, Jaouen ? n’em euz ket a aoun ; mez ar pez a ginnigan did a zo ker riskluz !...\n— Kivoron, ar c’habiten Jaouen a zo bet azindan meur a daol amzer ; meur a veach en deuz guelet ar mor braz dirollet evit her lounka. Ha klevet ec’h euz en defe biskoaz bet aoun ?\n— Nann, Jaouen ; anavezet out gand an oll evit eun den a benn hag a galoun.\n— Lavar ’ta neuze dioc’h-tu ar pez ac’h euz da lavaret, rak, gouzout a rez, ni etrezomp kabitened, a gar e ve sentet buan ouzomp.\n— Mad, selaou. An Aoutrou Poullaouec a zo kuzet, e kreiz eur bern keuneud, e ti bersoun Larret. Eno eman mad avoualac’h evit eur pennad, mez abarz nebeut aman ne vanko ket da veza dizoloet, hag e karfe beza kaset da Vro-Zaoz.\n— En em gavet brao. Va lestr a zo e Brest o c’hedal fret ; va martoloded a zo ho femp euz a Borspoder, ha, dre-ze, e c’hellan kaout fizianz ennno. Mez penaoz a reimp evit kas an Aoutrou Poullaouec d’al lestr, ha gellout her c’huzet ouc’h ar vatouterien ?\n— Neuze ’ta ec’h en em lakeez a galoun vad a du ganen evit kas an Aoutrou Poullaouec da Vro-Zaoz ?\n— Ha var var a gement-se e c’hellez beza, te hag a anavez keit-all a zo ar Jaouen ?\n— Ia, mez ma vez gellet kaout an Aoutrou Poullaouec enn da lestr, e vezi da-unan barnet d’ar maro, ha da c’hrek ha da vugale a ranko mont da glask ho boued. An traou-ze a zo bet embannet d’eomp meur a veach.\n— Ma n’euz nemed da c’hrek ha da vugale o viret ouzit, kea enn hent, Jaouen, eme Vari-Jann Kerebel, n’e doa lavaret ger ebed c’hoaz, kea enn hent. Doue ne zilezo biken tud an hini a zo maro oc’h ober ar mad.\n— Bennoz Doue did, va fried. Te a zo enn da greiz kaloun ha feiz da bried ar c’habiten Jaouen.\nHag e krogaz enn he dourn, an dour enn he zaoulagad.\n— Ne ket avoualac’h lavaret, Kivoron, eme, goude eur pennadik, ar c’habiten Jaouen ; mez penaoz e reimp-ni hon taol ? Te, mechanz, ac’h euz sonjet e kement-se araok dont d’am c’haout ?\n— Ia, Jaouen ; setu aman petra am beuz sonjet : Te a ielo da Vrest, eno ez i da di ar c’hommiser hag e tenni da baperou evit mont da Vro-Zaoz da gerc’hat glaou-douar, pe draou-all ; goulen digant ar pennou kenta petra ve ar guella did da zigas ganez evit dirouda anezho ; gra gantho da zen nec’het ; lavar ec’h euz mil boan oc’h esa beva da c’hrek ha da vugale, hag e c’houlennez kuzul digantho evit gellout ober evit ar guella. Pa vezi deuet euz a di ar c’hommiser, gand da baperou, ez i da gaout ar vatouterien hag e laki anezho da furcha da lestr euz ar strad betek bek ar guerniou evit diskouez d’ezho ec’h euz c’hoant da vale dre an hent var eeun. Pa vezo great an traou-ze ganez penn-da-benn, e savi da eor, e laki da liann goel var da lestr hag ez i varzu Bro-Zaoz en eur dremen dre ganol ar Fourn. Etre dek heur ha kresteiz ez i euz a Vrest ; dioc’h ma vezo an avel e laki kals pe nebeut a liann var da lestr, ha pa deui an abardaez, e tostai ouc’h an douar evit beza enn tu-man d’ar Fourn, etro unnek heur pe hanter-noz. Me, euz va zu, ne jommign ket da c’hinaouegi. Epad ma vezi e Brest o lakaat pep tra en urz evit da lestr, me a gemenno an Aoutrou Poullaouec, a lavaro d’ezhan petra a ranko da ober, a zigaso ganen a damm-a-damm ar pez en devezo c’hoant da gas ganthan hag a c’hello dont ganen. Ha neuze, eun dervez ma vezo deisiaded ganeomp, e lavarign d’ezhan en em viska evel eun den divar ar meaz, ha mont, pa vezo noz, d’am gedal var bek karrek Melgorn. Me a raio an neuz da vont da besketa, a ielo euz ar Porz-Doun gand va bak, hag a dremeno a-rez Melgorn evit kemeret an Aoutrou Poullaouec en eur vont abiou, hag her c’haso d’as lestr-te a vezo var dro ar Fourn.\nPemp dervez goude-ze, eur merc’hervez, etre dek hag unnek heur euz ar mintin, sklear an amzer ha tomm an heol, ar viskinen Maris-Stella, — stereden ar mor, — kabiten Jaouen, a zave he heoriou euz a borz Brest, hag a iea, gand an avel draon, er meaz euz ar rad, dre greiz al listri a vrezel, ep ma teuaz hini da c’houlen diganthi da beleac’h ez ea. A benn teir heur goude kresteiz, oa kollet a vel gand an oll, ha den ne sonjaz mui ennhi.\nEr memez dervez, var dro eiz heur dioc’h an noz, ar c’habiten Kivoron a ioa, e Porspoder, o vont er meaz euz he di. Pa zigoraz dor he borz ec’h en em gavaz tal-oc’h-tal gand eur vanden soudardet ne baouezent da ober klask ha furch dre ar vro.\n— Sell ’ta, kabiten Kivoron, da beleac’h ez ez-te evelse d’ar mare noz-man, eme mestr ar zoudarded ?\n— Mont a ran da besketa ; brao an amzer, me gred e krogo ar pesked fenoz.\n— Hag e chommi epad an noz var ar mor ?\n— Me gred, nemed araok an deiz em befe karget va bak, ar pez a vezo diez, a gaf dign.\n— Guelloc’h eo did dont da Arc’hantel ganeomp-ni da eva peb a vanne e ti ar Prat.\n— Guir a livirit ; mez va fried a zo grignouz an tamnn anezhi. Ma klefe e ven bet oc’h eva eur banne epken zoken ganeoc’h c’houi, e c’helfen kaout fest ar vaz varc’hoaz vintin, en eur digouezout er gear.\n— Selaouit ’ta, paotred, ar c’habiten Kivoron, eur c’hi mor, en deuz aoun da veza kannet gand he c’hrek ! Ah ! ah ! ah !\nHag ar zoudardet a-bez da c’hoarzin a-unan gand ho c’habiten.\n— Mad, mez a rit dign, eme Kivoron, gortozit ma sellign ha ne ket deuet var va lerc’h.\nHag ar c’habiten Kivoron a reaz an neuz da zellet e porz he di dre eur faout a ioa enn nor. — Ne rea nemed an neuz, rak Esther n’oa ket droukoc’h eget eun all. — Hag e lavare outhan he-unan : epad ma paign da eva d’ar re-man, e ti ar Prat, an Aoutrou Poullaouec en devezo amzer da ziskenn var an aod, ha da vont, eb beza guelet gantho, da guzet var roc’h Melgorn. Hag en eur zistrei kel laouen hag an heol ouc’h ar zoudarded :\n— Brao an taol, Esther e deuz serret dor an ti varnhi. Deomp buan da Arc’hantel gand aoun na glefe ac’hanomp ha na deufe he fri er meaz da c’houzout piou a zo oc’h ober trouz aman.\n— Guir a leverez, Kivoron ; deomp buan enn hent.\nHa Kivoron hag ar zoudardet varzu ti ar Prat en eur astenn ho gar.\nKerkent na ma ouent en em gavet enn ti Kivoron a griaz ouc’h ar Prat :\n— Digas d’eomp aman, Fransoa Prat, peb a vanne, ha peb a vanne soun. Hasta buan, rak me n’em euz ket a amzer. Hag en eur lavaret se, e reaz eul luchadenn ouc’h ar Prat.\nHeman a anavezaz raktal oa eun dra-bennag a nevez gant Kivoron, hag a lavaraz d’ezhan :\n— Kemer da amzer, Kivoron, ne c’hedi ket pell.\n— Nann, ne garfen ket dale kals, rak me a rank mont er mor fenoz, pe varc’hoaz, e vezo klevet trouz digant Esther. Red eo karout ar c’habiten aman hag he zoudarded kement ha m’her gran, evit distrei evelhen divar va labour.\n— Ia, gouzout a ran, eme ar c’habiten, out eur guir republikan.\nHa klevet a rit-hu heman, eme ar Prat, en eur drei varzu mestr ar zoudardet hag en eur ober d’he dro eul luchadenn ouc’h Kivoron evit diskouez d’ezhan en doa ententet mad, hag e talc’hche enn he di ar zoudardet, evit rei amzer d’ezhan da ober he daol ? Da viana ne daio ket ganthan kao ar Prat, hag epad ma vezo eur banne er varakenn e ti ar Prat, soudardet ar republik ne varvint ket gand ar zec’hed.\n— Ac’hanta, Kivoron, ne glevez ket ? Setu aman tud ha n’o deuz ket a aoun rak Esther ! Alo, Prat, digas peb a vanne d’eomp da drinka gant Kivoron, rak heman en deuz mall da vont kuit.\n— Iec’hed did, Kivoron, eme ar c’habiten en eur drinka.\n— Iec’hed da Esther ive, eme ar serjant, ha nerz d’ezhi da skoi stard var chouk he fried, ma ne bak pesk ebed d’ezhi.\n— C’houi a zo farserien hag a zo brao d’ehoc’h kaozeal ; mar o piche bet eun Esther evel va hini-me !... Din-me eo mall mont kuit, rak bremaik e chommo va bak er zeac’h. Digas d’eomp peb a vanne-all c’hoaz, Prat, araok mont en hent, ha diouall da lavaret da Esther oun bet aman fenoz. C’houi, paotred, hoc’h euz amzer, mez ar mare ne c’hortoz ket.\n— Ne ket eur banne nemed ken a vezo fenoz aman, eme ar Prat en eur lucha adarre ouc’h Kivoron. Ne vez ket re aliez em zi soudardet ar republik, ha fenoz mar o deuz eun tamm amzer, e raimp eun tamm fest.\n— Amzer hon euz, eme ar c’habiten, a verve he lagad enn he benn hag a dride he galoun enn he greiz o klevet hano euz a ober fest. Amzer hon euz, rak emaomp pell amzer-zo o c’haloupat ar bek douar-man, o klask an Aoutrou Poullaouec, persoun Lokournan. Deac’h diveza oa lavaret d’eomp c’hoas furcha mad, dre aman, e pep ti hag e pep kougn. Ar re-ze a Vrest a gaf d’ezho eo ken eaz galoupat ar vro-man adalek an Aber-Ildut beteg Landunvez ha Kerzent, dre greiz ar pri hag ar vouillenn, evel ma’z eo skriva urzou divar eur gador vourell ; me garfe ho guelet enn hor leac’h-ni. Hag ouc’hpenn, dre aman pell a zo n’euz persoun Lokournan ebed kuzet ; ma viche bet, ni hor biche her c’havet. Ha goude, evit eun nosvez da viana, e c’hellomp chomm da ehana.\n— Kea da besketa, Kivoron, eme ar Prat, ha diouall na pefe taoliou baz varc’hoaz vintin digant Esther. Me a zo er gear hag a zo fouge ennoun, o velet ar c’habiten hag he zoudardet o chomm ganen. Kerz enn da hent.\nNe oue ket red lavaret diou veach da Givoron. Hasta a reaz mont enn he hent, goude beza lavaret d’an oll sonjal e viche o vranskellat var he vak epad ma vichent-hi oc’h ober fest e ti ar Prat.\nKerkent ha m’en doa serret Kivoron an nor var he lerc’h, ar Prat a zistroaz ouc’h ar c’habiten hag a lavaraz d’ezhan :\n— Hennont, ar c’habiten Kivoron, evithan da veza eur bleiz-mor ha dispount dirak ar Zaozoun, a gren dirak he c’hrek ; kaset ha digaset e vez ganthi evel eur bugel. Lezomp anezhan da vont da besketa. Evidomp-ni a ia da azeza ouc’h an daol, hag, evid ma vezo easoc’h da bep hini ac’hanomp kemeret ar pez a blijo d’ezhan, ha kemeret kement ha ma karo, me a ia da lakaat var an daol diou bodez. Enn unan e vezo guin, hag enn eben guin-ardant. Pep hini a ielo gand he verenn d’ar bodez a garo hag a evo hervez he faltazi.\n— Pebez den out-te, Prat, eme ar zoudardet a unan ! Setu aman penaoz e tlefe an oll ober da dud hag o deuz kuiteat ho bro evit dont d’ho diouall a enep fals kredennou ar veleien diskiant !\nEpad m’edo ar Prat o karga he ziou bodez, ar c’habiten Kivoron a iea breman dinec’h avoualac’h varzu he vak. He c’haout a reaz el leac’h m’en doa he staget ; chommet oa pep tra evel m’oant bet lakeat : koufr an Aoutrou Poullaouec a ioa, evel araok, alc’houezet mad ; n’oa bet den var dro. He distaga a reaz, kregi a reaz enn eur roenv, hag, en eur levia, ez eaz er meaz euz ar Porz-Doun en eur zistrei a gleiz varzu roc’h Melgorn.\nEun hanter-heur, pe var dro, araok ma oa eat Kivoron euz a di ar Prat, eun den guisket evel an dud divar ar meaz a gostez Porspoder, a ioa o treuzi buanna ma c’helle, an tevenn en eur zellet enn dro d’ezhan ; aoun en doa e fesoun. P’oa en em gavet enn enezen Sant-Loranz, e chommaz eur pennad da ehana, chouchet adren eur c’hleuz, evit guelet ha ne deue den ebed var he lerc’h. Nann, n’oa den na var an aod, na var an tevenn. Doue ra vezo meulet, eme an Aoutrou Poullaouec, rak hen oa ! Ha ker buan ec’h en em lakeaz adarre enn hent evit treuzi enezen Sant-Loranz ha mont var roc’h Melgorn, ar roc’h a iea larka er mor enn tu-ze a Borspoder. Edo eno, eur pennad a ioa, o pedi Doue, pa velaz eun dra-bennag du o sevel hag o tiskenn var ar mor. Ar guel-ze a lakea he galoun da lammet enn he greiz, hag he beden a zave tommoc’h varzu an env. Tostaat a ra ouc’h ar roc’h an dra zu... eman en em gavet e kichenn... Eur vak eo hag er vak-se n’euz nemed eun den.\n— Kivoron, eme an Aoutrou Poullaouec, a hanter-vouez ?\n— C’houi eo a zo aze, Aoutrou Poullaouec ?\n— Ia, o pedi Doue evidot hag ouc’h da c’hedal.\n— Mad eo. Diskennit izella ma c’helfot, betek ar mor mar gellit ; me a ia da dostaat gant va bak ; kenta ma kafot ho tro lammit ennhi.\nAn Aoutrou Poullaouec a reaz ar pez a ioa gourc’hemennet d’ezhan, hag, abarz eun nebeut amzer, edo er vak gand ar c’habiten Kivoron.\n— Hastomp buan tec’het diouc’h an douar gand aoun na gouesfe beac’h varnomp. Ti ar Prat a zo leun a zoudardet ; ne gredan ket e teufent d’hor c’hlask dre aman, evelato p’emaomp aman eun tamm e kuz d’an douar braz ha m’eo mad ha brao an avel, savomp dioc’htu al liann-goel var ar vak ma tec’himp buannoc’h. Ar c’habiten Jaouen a dle beza breman var dro ar Fourn.\nAl liann a oue savet, ha dembrest goude, e kreiz tevalijenn an noz, ar vagik vian a ruze var ar mor varzu ar Fourn, evel pa viche hortet gand sant Budoc, patrom Porspoder.\nBreman ez euz savet var ar Fourn, evit he rei da anaout d’al listri, eun tour-tan hag a zo ennhan sklerijenn, evel eur c’houlaouen vraz-vraz, a zao hag a ziskenn, a en em ziskouez hag en em guz, evel eur bugel o c’hoari koukouk adren kein he vamm. Neuze n’oa ket an traou er c’his-se ; neuze n’oa netra var roc’h ar Fourn hag e ranket he c’hlask, enn noz, mar doa c’hoant d’he c’haout. An dra-ze n’oa ket diez d’ar c’habiten Kivoron, a ioa bet dre eno, enn he iaouankiz hag abaoue, ouc’hpenn mil gueach, me gred.\nNe zalejont ket d’en em gaout gand ar Maris-Stella, a ioa o neuennat ouc’h ho gedal, eun nebeudik liann epken varnezhi. Tostaat a rejont outhi ; ne ouent ket pell evit en em rei da anaout an eil d’egile. Kement a ioa d’an Aoutrou Poullaouec e bak Kivoron, a oue savet e lestr ar c’habiten Jaouen. Araok sevel he-unan ebarz, an Aoutrou Poullaouec a grogaz a-dro-vriad er c’habiten Kivoron, en eur lavaret :\n— Bennoz Doue dit, d’as krek ha d’as pugale, Kivoron. Ne c’hellign biken da baea er bed-man, rak n’en em velimp ken var douar Breiz-Izel. Doue da baeo, rak me, euz an env, her pedo d’ho tiouall-oll diouc’h peb drouk, te ha da dud, ha da rei d’ehoc’h pep mad da c’hedal dont oll d’am c’haout d’ar Baradoz.\n— Kivoron, eme ar Jaouen, dalc’h sonj e rankan araok an deiz beza eat er c’hein-vor gand aoun da veza anavezet.\n— Ia, Jaouen, her gouzout a ran ; mez va c’haloun a rann em c’hreiz o tispartia dioc’h an Aoutrou Poullaouec, ha n’oun ket evit miret da vouela.\n— Sec’h da zaelou, Kivoron, eur bugel a c’hell gouela ; mez eur c’habiten a rank kaout kaloun, beza den hag ober he zever ; hon dever-ni eo tenna an Aoutrou Poullaouec euz a skilfou ar republikaned.\n— Savit aman, Aoutrou Poullaouec, roit dign ho tourn.\nAn Aoutrou Poullaouec a zavaz e bourz ar Maris-Stella. Kerkent e klefcheur ar poleou o c’hrigonsal, o vigourrat, hag, enn eun taol, al lestr, goloet a liann, a zoublaz gand nerz an avel, hag a droaz penn var eeun da Vro-Zaoz, en eur lezel, er mor, eun aridennad eonenn var he lerc’h. P’edont o pellaat, ar c’habiten Jaouen hag he vartoloded, en eur lakaat ho daou zourn a bep tu d’ho ginou, a griaz :\n— Hor gourc’hemennou er gear !\nAntronoz vintin, ar c’habiten Kivoron a ioa var hent Arc’hantel o sellet ouc’h ar mor, a du Bro-Zaoz. Ne vele netra, kaer en doa sellet piz. Ar Maris-Stella a ioa, d’ar mare-ze, demdost da Falmouth. O klevet unan-bennag erru varzu ennhan, e tistroaz :\n— Te a zo aze, Prat, emezhan ? Ac’hanta, hag ar re-hont ?\n— D’ehoc’h c’houi da genta. Gret mad eo ho tro ?\n— N’oan ket evit ober guelloc’h. — Neuze ’ta eo eat an Aoutrou Poullaouec da Vro-Zaoz ?\n— Var an hent eman, da viana ; ha, m’en deuz ar memez roud avel ganeomp-ni, n’eman ket pell.\n— Guell a ze, ha Doue ra vezo meulet !\n— Ha te, gand da zoudardet, petra ec’h euz great gantho ?\n— Me am euz roet da eva d’ezho kement ha ma karent. Sec’hed mad o doa, rak n’int ket bet pell evit goullonderi diou bodezad guin-ardant ha teir bodezad guin. Neuze avad oant leun betek ho ginou, hag int en em roet da gousket. Me a zo chommet var vale. Da bemp heur em euz dihunet ho c’habiten, en eur lavaret d’ezhan oa deiz. P’en deuz va c’hlevet eo savet, enn eul lamm, enn he za, hag en deuz dihunet he-unan he zoudardet en eur grial varnezho hasta affo, rak abred dioc’h ar mintin e tlie en em gaout e Landunvez gand soudardet-all hag a deue euz a Vitalmeze.\n— Eun tamm brao a zispign ec’h euz bet eno evelato.\n— Daoust ha ne ket evit an Aoutrou Doue eo em euz great, pa’z eo guir eo evit unan euz he veleien ? Ha c’houi, daoust ha n’hoc’h euz ket great muioc’h evidon-me, pa’z eo guir hoc’h euz risklet ho puez ha bara ho krek hag ho pugale ?\n— Sell, digas a rez da zonj dign hor boa deac’h da noz lavaret goall-draou divar benn Esther ; deomp da c’houlen diganthi peb a damm kik ha bara, ha da eva, d’hon tro, eur voutaillad euz ar guin a ioa deuet ganen euz a Vourdel, er blavez m’oaz-te dimezet.\n— Hennez a zo koz neuze, rak va merc’h hena a ioa enn oad da ober he fask kenta er bla-man, ma viche bet beleien er vro.\n— Ker kos-se eo ; mez ne ket falloc’h evit-se. Ni a evo da iec’hed an hini a zo breman tost da zouar Bro-Zaoz, en eur lavaret da Esther ne ket dre zrouk outhi eo hon euz, enn noz tremenet, lavaret kement a draou divar he fenn.\nAdtapet diwar « https://br.wikisource.org/w/index.php?title=Emgann_Kergidu/Pennad_10&oldid=35119 »\nKemmoù diwezhañ degaset d'ar bajenn-mañ d'an 23 Ebr 2012, da 18:58.


Poltred gant George Romney, c. 1780\n27 Here 1736\nRuthven, Inverness-shire, Bro-Skos\n17 C'hwevrer 1796 (59 bloaz)\nBelville, Inverness-shire, Bro-Skos\nJames Macpherson (Gouezeleg Skos: Seumas MacMhuirich pe Seumas Mac a' Phearsain), ganet d'an 27 Here 1736 ha marvet d'an 17 C'hwevrer 1796, a oa ur skrivagner, ur barzh, un dastumer lennegezh pobl hag ur politiker skosat brudet evit bezañ bet treuzkaser rendaelet Skourr Ossian, un heuliad barzhoniezh meulgan. Evel Iolo Morgannwg ha Teodor Kervarker e voe tamallet gant lenneien evit bezañ bet ur falser p'en doe lakaet da voullañ tammoù lennegezh skrivet pe dre gomz hag int adskrivet gantañ.\n1 Derou e vuhez ha deskadurezh\n2 Dastum barzhoniezh ouezelek Bro-Skos\n4 Obererezhioù all\n5 Kannad Breizh-Veur\n6 Dibennn e vuhez\n7 Ossian ha tabut ar Barzaz Breiz\n8 Pennadoù nes\nDerou e vuhez ha deskadurezh[kemmañ | kemmañ ar vammenn]\nGanet e voe Macpherson e Ruthven, e parrez Kingussie e Badenoch, Inverness-shire. Tost-tre voe ar barrez-se ouezeleg-se eus kazarnioù an arme saoz savet e 1719 evit kadarnaat beli ar galloud saoz goude emsavavadeg ar Jacobited e 1715. Un eontr da James, Ewen Macpherson, engouestlet gant eil emsavadeg ar Jakobited e 1745, a yeas d'an emgann hag a zleas bevañ kuzh e-pad 9 bloaz goude Emgann Culloden, ma voe e niz un c'hrennard er mare-se.\nE 1752 e yeas Macpherson d'ober studioù d'ar King's College (Skolaj roueel) ha d'ar Marischal College, e Aberdeen (diwezhatoc'h ez aint da vezañ Sko-Veur Aberdeen). Eno e studias Brezel Galia gant Jul Kaezar, e-lec'h e kavas menegoù meuriadoù kentidik ar Germaned e-tal lu ar Romaned sevenaet. Krediñ a reer ez eas da Skol-Veur Dinedin da-c'houde. Pa voe studier e krogas gant ar sevel barzhonegoù e-leizh, en o zouez The Highlander, ur hir a meulgan.\nDastum barzhoniezh ouezelek Bro-Skos[kemmañ | kemmañ ar vammenn]\nEchuet e studioù e teuas da Ruthven en-dro hag e labouras evel mestr-skol hag evel kelenner-ti da-c'houde. E 1760 ez eas da enezenn Norzh Uist hag e kejas gant John MacCodrum, barzh ofisiel ar C'hlan MacDonald Sleat. Hervez hemañ diwezhañ ne oa ket Macpherson ur gouezeleger disi er mare-se. Broudet e voe gant meur a lenneg da embann 15 barzhoneg gouezelek a dispake hirvoudoù e-ser marvioù brezelourien dindan titl Fragments of Ancient Poetry collected in the Highlands of Scotland (Arroudoù barzhoniezh gozh dastumet e Broioù-Uhel Bro-Skos). Pa voent adkemeret a-dammoù er The Scots Magazinehag er The Gentleman's Magazinee teuont da vezañ brudet-tre evel testoù ar barzhoniezh meulgan kollet.\nHugh Blair, hag eñ kendrec'het war hended ar pezhioù, a savas ur gest evit arc'hantaouiñ enklaskoù Macpherson a grogas, e diskaramzer 1760, gant un droiad e pastell-vro Inbhir Nis (Inverness), Enezenn Skye, Enezennoù Norzh-Uist ha Su-Uist, ha Benbecula. Sañset e kavas dornskridoù gant harp Kabiten Morrîson ha ar pastor Gallie. Pelloc'h e skoas d'an Enezenn Mull ma lavaras en doe kavet dornskridoù eno.\nOssian[kemmañ | kemmañ ar vammenn]\nDiskleriañ a reas, e 1761, Macpherson en doe kavet ur gwerzh-veur, ma voe kaoz enni eus troioù-kaer Ossian (Oisin e iwerzhoneg), mab da Fionn mac Cumhaill/Finn McCool), hemañ kevatal da Fingal, haroz gwerzioù e iwerzhoneg kozh. E dibenn ar bloaz e lakaas da voullañ Fingal, an Ancient Epic Poem in Six Books, together with Several Other Poems composed by Ossian, the Son of Fingal, translated from the Gaelic Language, savet er memes komz-plaen sonerezhel evel ma oe bet skrivet e gentañ levr barzhoniezh. Embannañ a reas Temora hag un embannadur Ossian nevez e 1763.\nNac'het e voe kerkent goude dilested ar barzhonegoù-se savet gant ur barzh a veve, sañset er IIIvet kantved, dreist-holl gant Charles O'Connor a gavas diwirheñvel lod diogeladurioù James Macpherson hag a verzas fazioù bras war doareoù an anvioù-tud hag al lec'hanvioù kozh. Kazusoc'h c'hoazh e tiskouezas Samuel Johnson (A Journey to the Western Islands of Scotland, 1775) ma voe bet dastumet, staget hag adskrivet pezhioù barzhoniezh ha kontadennoù, ken e teuent da vezañ ur skrid nevez holl. Embannet e voe e 1807, goude marv ar skrivagner, darn an dornskridoù ha pa voe embannet er c'hantved war lerc'h arguzennoù evit difenn al labour dastum, den ne kavas tu da eilpennañ barn al lenneien.\nE 1774, Macpherson a yeas da sekretour ar gouarnour trevadennel, George Johnston, e Pensacola (Florida), met e teuas da Vreizh-Veur en-dro goude un tabut gant e vestr. Aotreet e voe treiñ e gopr da leve.\nSevel a reas meur a skrid istorel, ar pouezusañ anezho, embannet e 1775, Original Papers, containing the Secret History of Great Britain from the Restoration to the Accession of the House of Hanover, gant ar raktitl Extracts from the Life of James II, as written by himself (1775). Gopret e voe evit difenn ha brudañ politikerezh ar gouarnamant renet gant Lord North ha e voe anvet da dileuriad Mohamed Ali Walajan, priñs India, war ur post paeet mad-tre. E 1780 e voe dilennet da zilkannadannad pastell-vro Camelford (Kerne-Veur)hag e chomas gant ar saviadur-se betek e varv.\nKannad Breizh-Veur[kemmañ | kemmañ ar vammenn]\nO vezañ ma voe Jakobited e familh, met aet war-du an Tiernach o ren en em lakaas war ar renk hag e tapas ur sez e Camelford e-doug an dilennadegoù kannaded e 1780. Addilennet e voe e 1784 ha en eztezioùd a-heul betek dibenn e vuhez. Ne voe kavet kalz a roudoù eus e labour kannad, nemet e rolloù kannaded bet gopret evit obererezhioù dangel evit harpañ ar gouarnamant. Diskouezet eo e-barzh un nebeud lizhiri prevez skrivet gant politikourien kempred. E 1783 e labouras gant Sir Nathaniel Wraxal. hag e voe merzet gant an dud evel un den pinvidik-tre.\nDibennn e vuhez[kemmañ | kemmañ ar vammenn]\nPrenañ a reas un domani, adanvet Belville gantañ (Balavil a-wezhoù), en e vro c'hinidik, kontelezh Inbhir Nis, hag e yeas da anaon e 1796 eno. Treuzdouget e voe e relegoù evit bezañ interet e-barzh iliz abati Westminster. Bloaz goude e varv e teuas eil lodenn e "Antiquarian Notes" (Notennoù gant un hendraour) er maez. Lezañ a reas un eñvor mesket, koulz evel dastumer lennegezh-bobl hag evel politikour pa voe rebechet dezhañ chañch endalc'hoù an enklaskoù, chañch ar c'hostez politikel a voe bet hini e familh , betek al lec'hanvioù, pa embannas en e testamant ne felle ket dezhañ ma vo chañchet anv nevez e domanioù.\nOssian ha tabut ar Barzaz Breiz[kemmañ | kemmañ ar vammenn]\nPa tarzhas e 1868 an tabut e-keñver dilested an testennoù a veze kinniget gant Teodor Kervarker en e Barzaz Breiz, ne faotas ket Fañch an Uhel da delc'her soñj eus labourioù Macpherson evel skouer mat floderezh lennegel.\n↑ Paperioù orin, enno Istor kuzh Breizh-Veur, adal Assavidigezh betek donedigezh Tiernac'h Hannover, raktitlet Arroudoù buhezskrid Jakez II a Vreizh-Veur, hervez e skridoù dezhañ.\n↑ Bailey, Saunders, The Life and Letters of James Macpherson, pajenn 293.\nAdtapet diwar « https://br.wikipedia.org/w/index.php?title=James_Macpherson&oldid=1895870 »\nKemmoù diwezhañ degaset d'ar bajenn-mañ d'an 20 C'hwe 2021, da 19:49.


Pajenn:Riou - Troiou-kamm Alanig al louarn I.djvu/59 - Wikimammenn\nPajenn:Riou - Troiou-kamm Alanig al louarn I.djvu/59\nne felle ket d'ezo chom da welout krouga o mignon muia-karet.\nAr roue a chomas nec’het, rak Flaer ha Rikiki a oa baroned en e balez ; rentet o doa servij d’ezañ meur a wech ; spered bras o doa, ha desket e oant war an holl lezennou.\n« Baroned », eme Nobl, « perak ez it kuit ? »\n« Gouzout a rit, roue galloudek, perak ez eus glac’har en hor c’halon. Ma vez krouget Alanig, ni hag hor mignoned a lavar d’eoc’h : kenavo ».\nJob, avat, ha Lom, ha Lip-e-Bao, ne gollent ket amzer. Stleja a raent Alanig d’ar groug. Mall o doa gwelout o enebour istribilhet, du e liou, hag e deod milliget deuet er-maez eus e c’henou. Lavarout a raent an eil d’egile :\n« Droug en deus graet d’imp, muioc’h eget d’al loened all. D’imp eo da grouga anezañ ».\n« Lom, dalc’hit soñj eus ar pengos dero hag eus mel c’houero an aotrou Rustevel ».\n« Lip-e-Bao, logod ar vilin a goustas ker d’eoc’h ».\n« Job, meur a dro gamm a zo bet c’hoariet d’eoc’h gant an amprevan-mañ. Diwallomp na daio kuit ».\n« Ne daio ket », eme Job. Hag en eur lavarout se e roas da Alanig eur flac’had war e fri.\nAlanig, stlejet mell-divell, ne glemmas ket. Lavarout a reas d’ezo :\n« Aotrounez, souezet e choman, avat, o welout ho nec’hamant. Eun arme emaoc’h en-dro d’in, hag a-enep d’in, ha n’oc’h ket gwall sur e chomin etre ho taouarn. Bezit dinec’h, ne glaskin ket tec’hout, ha ra vezo graet hervez ho polontez. A-raok mervel e lavarin d’eoc’h evelato n’eo ket gwall vrao d’eun eontr laza e niz, n’eo ket gwir, Lom ?\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/59&oldid=143430 »


Kejañ gant ur skrivagner | Site de Rennes, Ville et Métropole\nAccueil › Actualités › Education, Vie sociale & Santé › Education › Kejañ gant ur skrivagner\nE-pad tri devezh, Johan Heliot en deus kejet gant skolajidi Roazhon (F. Hamon)\n« Er gêr, ne oa ket kalz a levrioù. Ne lennen ket, pe nebeut-tre. Pa oan en em gavet er skolaj e oa bet roet deomp ul listennad 50 levr da lenn : spontet e oan bet ! Dre chañs em boa kavet unan en doa sachet ma evezh, "’Histoires de robots’’, un dastumad danevelloù skiant-faltazi : un deklik eo bet evidon. » Daoust dezhañ bezañ bet ul lenner diwezhat, eo deuet Johan Heliot da vezañ ur skrivagner brudet evit ar re yaouank. Skrivañ a ra dreist-holl romantoù skiant-faltazi ha berzh a reont forzh pegement. Deuet e oa e lennerien yaouank, skolajidi al Landry, S.-Heler ha Santez-Tereza, da selaou anezhañ dimeurzh tremenet, da-geñver kejadennoù aozet gant levraouegoù-kêr Roazhon.\nUr c’honter dispar\nSachañ evezh ar grennarded, n’eo ket un dra aes atav evit ur skrivagner, met Johan Heliot ne seblant ket bezañ nec’het : « kelenner Istor ha Douaroniezh on bet e-pad 5 bloaz. Ne’m eus ket ankounac’haet penaos mestroniañ ur c’hlasad », emezañ, laouen. Ha dreist-holl, gouzout a ra-eñ kontañ istorioù leun a fent hag a virvidigezh. Er sal, e seblant ar grennarded bezañ sachet gant e gomzoù ha sevel goulennoù a reont a-leizh : « gouzout a rit bepred penaos e echuo ho romant ? », a c’houlenn ur paotr yaouank. « E gwirionez e savan atav ur framm resis-tre evit pep levr, a respont ar skrivagner. Met alies-tre e krog an tudennoù am eus krouet da ober traoù dic’hortoz, evel p’o defe o buhez dezho o-unan ! » C’hoarzhin a ra an holl. Komzet e vez eus al labour skrivañ, eus an doare ma vez skeudennaouet ul levr, mes ivez eus statud ekonomikel ar skrivagner : « pegement e vezit paeet ? », a c’houlenn ur grennardez. N’eo ket aes atav displegañ seurt traou !\nKomz eus ar bed a-vremañ\n« Digeriñ ar gaoz war tachennoù-all eo pal ar c’hejadennoù-se ivez ! eme Julie Fétu, e-karg eus an obererezh sevenadurel evit levraouegoù-kêr Roazhon. Evit ur wech e c’hell ar re yaouank eskemm gant ur skrivagner bev, ha n’eo ket nebeut a dra ! Komz deus lennegezh a gas an dud war-zu tachennoù all : gant Gaëlle Josse, ur skrivagnerez bet savet ganti ‘’Retour à Ellis Island’’ ez eus bet kaoz deus an divroañ er Stadoù-Unanet e penn-kentañ an XXvet kantved. Ha deus an divroidi hiriv an deiz. » Johan Heliot, diouzh e du, a ro c’hoant d’ar re yaouank da vont war-raok gant o c’hoantoù : « bezañ barrek da skrivañ levrioù a zo un dra, emezañ, met ar pezh a gont dreist-holl eo bezañ mennet ha labourat, labourat, labourat ! » Peadra da reiñ kalon d’an danvez-skrivagnerien er sal.\nQuand un écrivain rencontre ses lecteurs


Sine : Les Gardiennes | YA! Keleier e brezhoneg - kazetenn sizhuniek enlinenn\nKeleier » Sevenadur ha dudi » Sine : Les Gardiennes\nSine : Les Gardiennes\n18 / 12 / 2017 | Sevenadur ha dudi | Commentaires fermés sur Sine : Les Gardiennes\nSevenet gant : Xavier Beauvois (2017)\nGant : Nathalie Baye, Laura Smet, Iris Bry (2e18)\nEma Xavier Beauvois anavet bremañ evel unan a sevenerion wellañ ar Frañs. Goude N’oublie pas que tu vas mourir (1995) ha dreist-oll goude Des hommes et des Dieux (2010, Priz Braz Cannes ar bloaz-se ha Cesar ar gwellañ film e 2011), ha daoust d’un afochadenn a-fed kenwerzh (La rançon de la gloire e 2014), setu-eñv en-dro gant ur film diwar-benn ar brezel 14, é tiskoueziñ rol ar maouezi chomet war an dachenn pa oa o zadoù, o breuder, o gwazed pe o faotred war an talbenn, pell du-hont douzh tu ar Reter.\nEn amzer-se, da lâred eo kant vloaz so, e oa kazimant an oll dud, er Frañs, en Alamagn, en Europ hag er bed a-bezh kredabl peizanted. D’an amzer-se e oa staget an darn vuiañ ag an dud douzh an douar, evid produañ boued, en em vagañ ha magañ ar bed. Setu perag en doa kredet Jean Giono skriv, e 1938, pa sante ar brezel é tostaad en-dro, e lizher d’ar beizanted hag a oa bet ar muiañ niver ag ar soudarded kaset d’ar brezel e 1914. « En em lañsit e kroaziadeg ar baourentez a-eneb da binvidigezh ar brezel ! (…) E zizalvoudegezh absolut an heni eo a welan dreist peb tra er brezel. (…) Dedennet e vez an darn vuiañ ag an dud gant an euzh, an orrol ; en em santoud a ra an darn vuiañ ag an dud gouest da vevañ ha da vervel evel ar re arall ; n’int ket fachet a voud oblijet da roiñ ar brouenn a gement-se. N’eus rezon arall ebed d’an degemer a vez graet anezhañ ar verzherinti hag an aberzhiñ goude. (…) En em dennañ ag an droug, setu aze ar speredegezh » a lâre Giono.\nHa tra ma veze ar wazed war an talbenn, en dañjer a voud gloazet pe lazhet, ha gloazet pe lazhet lod anezhe dija, e chome ar maouezi gant re gamm ha re sïet, evel ma lâre ar sonenn, gant ar labour da gas da benn en o zachennoù, gant ar vugale da zesav, gant ar loened d’ober war o zro, an arad, an hadañ, an eostiñ ha kant tra c’hoazh ne oui ket an dud a-hiziw petra a oant, rag n’eus ket ar vuhez hiziw netra da weled gant heni an amzer-se. Ne vevomp ket mui er memez bed.\nTennet eo film Xavier Beauvois diwar ur romant bet skrivet gant Ernest Perochon e 1924. Hennañ oa bet skolaer publik er Vande hag anavet en doa ar brezel ive. E romant a ziskouez splann rol ar maouezi ha meuliñ a rae o labour hag o dînded en amzer-se. Setu ar pezh en deus klasket Xavier Beauvois diskoueziñ ive, ha daet eo da benn, a gredan. War-un-dro e rankan sinalañ filmoù arall en enor d’ar maouezi, filmoù hag a vez skignet an deizioù-mañ er salioù-sinema. Un deg zo anezhe, evel Les promesses de l’aube, Les conquérantes, M (komz a rin ag hennañ diwezhatoc’h).\nPa’m boa gouiet e oa bet choazet Nathalie Baye evid c’hoari Hortense, ar vamm ha hi e-kreiz an istoer, em boa bet aon e vehe bet artifisiel ar skeudennoù. Rag soñj ‘m eus a film Claude Chabrol, 1980, Le cheval d’orgueil (gant Jacques Dufilhot, Michel Blanc ha François Cluzot) pe Germinal, heni Claude Berry e 1993 (gant Renault ha Gérard Depardieu). Diaez e oa bet din krediñ en istoer rag re a jestoù hag a elfennoù ne oant ket en o lec’hioù. Netra a-sort-se amañ : gouied a ra Xavier Beauvois selled pizh douzh peb elfenn. Ha plijadur ‘m eus bet ive é weled Laura Smet, merc’h Nathalie Baye ha Johnny Halliday, c’hoari er film-se, heb ankouaad Iris Bry, Francine ar vatezh er film, splann ha glan.


II diviz | Daskor\nAN HEVELEP RE, AR C’HONT KERNEV\nAotroù Meven, me ho salud, ha degas a ran deoc’h keloù mat a-berzh hor roue Judikael.\nGounezet en deus ? trec’h eo d’ar Franked ?\nRa vezo benniget Doue ar gristenien.\nLivirit deomp, aotroù kont, e berr gomzoù, penaos e c’hoarvezas ar gounid.\nLaouen on ouzh hen ober. Aet e oamp kuit pell diouzh Breizh, da c’haloupat war-lerc’h ar Franked a heskine ac’hanomp evel a ouzoc’h pell e oa. Kerzhet a raemp noz-deiz a-dreuz da Vro-C’hall, dindan ar glav puilh o kouezhañ, dindan an avel vras o trouzal warnomp. Goude eizh devezh bale, ar re a gerzhe en hor raok a zeuas en-dro, davedomp, da lavaret edo ar Franked kuzhet en un hent don, tost da gêr Laval. En un taol krenn ni a yeas di, oc’h en em lakaat en-dro d’an hent don-se. Paket e oa ar Franked, war-dro pevar mil anezho. Savet e oa hor c’hlezeier hag hor pennoù-bazh evit o flastrañ evel pa ve un toullad lapined e vent.\nHag o flastrañ ho peus graet ?\nN’hon eus ket. Hor roue santel Judikael, mat evel ma’z eo atav, a viras ouzhomp na lazhfemp anezho, hag e c’houlennas ouzh o c’habiten kentañ petra a raje. Hennezh a lavaras da Judikael e vije kaset dezhañ dizale, ur c’hannad a-berzh roue Bro-C’hall, evit goulenn digantañ ar peoc’h hag e garantez da viken.\nN’on ket souezhet an disterañ gant ur seurt madelezh a-berzh hor roue karet. Ni a ginnigo da Zoue, hiriv, pedennoù a anaoudegezh vat. Ha peur e teuio Judikael ?\nA-benn ur pennad. Deuet ’on me amañ, d’an daou lamm, en e raok, evit reiñ da c’houzout deoc’h e fell dezhañ ar roue dont d’ar manati e-lec’h mont en e balez.\nHa perak ’ta e fell dezhañ dont amañ da gentañ ?\nPerak ? n’eo ket diaes her gouzout, va breur. Judikael, a-raok bezañ lakaet da roue, oa manac’h er manati-mañ. Karout a ra evelkent, manati Gael, hag e fell dezhañ trugarekaat an Aotroù Doue en hon touez. Da Veven. N’eo gwir, va zad ?\nGwir hep mar ebet. Mat, va bugale, an ti-mañ eo un ti paour ; n’hor bezo da reiñ d’ar roue nemet al lojennig dister ma chome enni gwechall.\nAr roue ne c’houlenn ken tra all, va zad. n’emañ ket pell diouzhomp bremañ, ha mont a ran war e arbenn.\nHa ni d’hol labour, aotroù ’n abad, mar plij ganeoc’h. An holl a ya kuit, nemet Meven.\nLiens transversaux de livre pour II diviz\n‹ Kentañ diviz\nIII diviz ›


Michel Mohrt a zo ur skrivagner breizhat gallek ganet e Montroulez d'an 28 a viz Ebrel 1914, ha marvet d'ar 17 a viz Eost 2011 e Pariz. Ezel e oa eus an Akademiezh c'hall, ha priz bras romant an Akademiezh c'hall en devoa bet e 1962 evit La Prison maritime a zo e levr anavezetañ ma vez taolennet ennañ Emsav Breizh a-raok ar brezel.\nMichel Mohrt hag ar brezhoneg[kemmañ | kemmañ ar vammenn]\nSkeudennet e oa bet gantañ levr Jakez Riou Gorsedd Digor (1928). Pa oa bet degemeret en Akademiezh c'hall e 1985 en devoa distaget un nebeud bommoù brezhoneg, ha Jean d'Ormesson en devoa degemeret anezhañ gant ur frazenn vrezhonek ivez, en e brezegenn. Savet e vije bet a-enep mennad an Akademiezh c'hall a-enep meneg ar yezhoù-rannvro e bonreizh ar Republik c'hall.\nAdtapet diwar « https://br.wikipedia.org/w/index.php?title=Michel_Mohrt&oldid=1910343 »\nKemmoù diwezhañ degaset d'ar bajenn-mañ d'an 30 Eos 2021, da 15:25.


Diforc'hioù etre adstummoù "Logodenn (stlenneg)" - Wikipedia\nDiforc'hioù etre adstummoù "Logodenn (stlenneg)"\nLogodenn (stlenneg) (kemmañ)\nStumm eus an 1 Kzu 2006 da 21:17\n59 okted ouzhpennet , 15 vloaz zo\nStumm eus an 22 Du 2006 da 05:47 (kemmañ)\nStumm eus an 1 Kzu 2006 da 21:17 (kemmañ) (dizober)\n[[Skeudenn:LogodennS.jpg|left|thumb|Ul logodenn treloc'hel PS/2]]\n'''Graet e vez gant ul logodenn loc'hañ ur [[reti]] ("a cursor") war [[skramm]] un [[unvez gwereañ|unvez wereañ]] pe c'hoazh deverkañ, dilec'hiañ, dazverañ ergorennoù ("objects") gant [[afell|afelloù]]'''. Un [[trobarzhell stlennegel|drobarzhell]] boentañ eo hag ivez un drobarzhell enankañ.\nGraet e vez "'''klik'''" eus pouezañ war un afell d'al logodenn d'ober ur gwezhiadur (pe obererezh).\nAl logodenn gentañ a oa bet krouet ha danzeet gant Douglas Carl Engelbart eus an SRI (Stanford Research Institute). Unan e koad e oa oc'h enderc'hel div bladenn diaserzh ha luget ouzh un urzhiataer gant ur re orjalennoù gwedennet.\n* '''Al logodennoù treloc'hel''' a vez oc'ho ac'hwelmont en dro diazezet war ur voul gaoutchoug pe blastik ensterniet e-barzh ur garoñserezh blastik. Treuzkaset eo fiñvadur ar voul da div ruilhenn. Ouzh ahel pep hini anezhe eo bet marc'het ur rod toulloùigoù tro-dro dezhi. Pep rod a tremen dirak un [[enanker]] (pe kaptor) gweledel (pe optikel) da zidermenañ savlec'h ar reti war ar skramm hag e dizh. AnAr enankerioùc'haptorioù-se a vez amparet gant ul [[diod|luc'hdiod]] hag ul [[LED]] an hini diwezhañ o sklerijennañ al luc'hdiod pa ne vez ket un dra bennak o tremen etreze ; neuze e c'hell treuzkas an enanker un "1" mezoniel d'an urzhiataer, anez-se ur "0".\n* '''Al logodennoù gweledel''' a zo gouest da zidermenañ ar fiñvadur dre dielfennadur gweledel ar gorre e vezont o ruzañ warnañ. Amparet e vez al logodennoù gweledel gant ul LED, ur reizhiad gorren skeudennoù (IAS) hag ur [[kewerier|c'hewerier]] arhentoù niverel (DSP). Sklerijennet e vez ar gorre gant al LED da reiñ an tu d'ar reizhiad IAS da c'horren skeudenn ar gorre. Ar c'hewerier DSP a c'hell neuze dre zielfennañ arouezadurioù ar gorre didermenañ ar fiñvadur a-zremm hag a-zerc'h. Arc'hwelañ a ra al logodenn gweledel war ur gorre dilampr pe gant [[ilrez liv|ilrezioù liv]].\n* '''Al logodennoù hep fun''' a wazservij muioc'h mui pa c'hellont bezañ arveret hep bezañ luget ouzh an urzhiataer. Lies seurt logodennoù hep fun a vez kavet :\n> '''Logodennoù [[danruz]]''' : al logodennoù-se a vez arveretimplijet tal-ouzh-tal gant ur paker danruz kennasket ouzh an urzhiataer. Ur metradoù bennak eo arhedad an trevnad-se.\n> '''Logodennoù hertzel''' : arveret e vezont gant ur paker hertzel peurliesañ perc'henntiezhel d'ar c'henderc'her. An arhedad a c'hell mont betek un dek metr bennak ha ne rank ket al logodenn bezañ a-well gant ar paker gant an trevnad-se.\nAdtapet diwar « https://br.wikipedia.org/wiki/Dibar:MobileDiff/92536 »


Pajenn:Sales - Introduction d’ar Vuez devot.djvu/421 - Wikimammenn\nPajenn:Sales - Introduction d’ar Vuez devot.djvu/421\nsansibl-se quen douçder nemet evidomp hon-unan, ma na reont nemet hon renta curius, trenc, quivioul, impatiant, aheurtet, rog, superb, calet ouz hon nessa, hac o sonjal e vemp dija Sent vian ne falfe deomp mui beza sujet d’an direction na d’ar gourrection, ne deus douet eber na deo ar re-se c’honsolationou faus ha pernicius. Ur vezen vad ne brodu nemet frouez mad.\n4. Pa hor bezo eus an douçderiou hac ar gonsolationou interieur-se, e rencomp en em humilia cals dirac Doue : lequeomp evez mad na lavarremp o santout an douçderiou-se ; ô me so mad ha santel ! non Philotee, madou int pere n’hon rentont quet guell : rac, evel am eus lavaret, an devotion ne gonsist quet en dra-se ; mæs leveromp ; ô e a so Doue mad d’ar re pere a esper ennâ, d’an ene pehini er c’hlasq ! Nep en deveus sucr en e c’henou, ne ell quet lavare e ve douç e c’henou ; ar sucr, pehini a so ebarz, eo a so douç : evelse evit beza mad meurbet an douçder spirituel-se, hac evit beza guell c’hoaz an Autrou Doue, pehini e ro deomp, ne de quet lavaret e ve mad an hini a receo an douçder-se.\n5. Anavezomp ez omp c’hoaz bugaligou pere hon eus izom eus al leaz, hac ez e roet ar greun sucret-se deomp, abalamour ma ze c’hoaz tener ha dilicat hor speret, pehini en deveus izom eus an douçderiouigou--\n↑ Ar pennadoù niverennet amañ 5 — 9, a zo niverennet 4b — 4f en destenn orin. [Notenn gant Wikimammenn]\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/421&oldid=118605 »\nKemmoù diwezhañ degaset d'ar bajenn-mañ d'an 8 Eos 2018, da 08:42.